qundao/data-zh-poetry huggingface dataset:
红杏园叠前韵
作者：弘历
朝代：清
体裁：古风

西极奠鸿功，东山临凤辇。邮程经古邑，憩所驻閒馆。夜息奥室温，昼接明廷显。所凛身无逸，所喜书堪展。今古既因省，丝竹一以遣。五经赖谁明，遐思献王善。
红杏园四叠前韵
作者：弘历
朝代：清
体裁：古风

献王昔好学，竹简论车辇。招致道术人，贤材率来馆。得书独称多，儒学因之显。古地辟今园，春风又席展。何事消清暇，摛词兴堪遣。五诗四叠韵，用以彰厥善。
红杏园夕景
作者：弘历
朝代：清
体裁：六言诗

成趣非关日涉，怡情爱与古稽。夕景偏宜飒尔，春物未至昌兮。盆里梅全吐萼，墙头柳始生稊。遮莫银蟾虚度，剪灯静赏堪题。
红梨
作者：弘历
朝代：清
体裁：古风

女夷侈神权，万卉争一日。娈彼红梨花，芳姿岂容閟。英英粲晓风，裳裳映书室。昨来珊网撑，今看银云栉。无香良已佳，侔色真难匹。静观悟梦华，兴会蜚吟笔。底须惜流阴，流阴不因厄。
红毛�咭哩国王差使臣吗嘎□呢等奉表贡至诗以志事
作者：弘历
朝代：清
体裁：七言律诗

博都雅昔修职贡，�咭哩今效荩诚。竖亥横章输近步，祖功宗德逮遥瀛。视如常却心嘉笃，不贵异听物诩精。怀远薄来而厚往，衷深保泰以持盈。
红蓼
作者：弘历
朝代：清
体裁：五言律诗

照水蓼花红，秋光潇洒中。晚凉蟾阁影，野岸镜潭风。渔火疏明穗，蛙声间出丛。何须写生手，吟倚兴无穷。
纪事
作者：弘历
朝代：清
体裁：古风

职方掌马政，今古稍异制。上驷育天闲，骊黄六飞备。司马设京馆，惟用供驿致。刍秣费良厚，历减十三四。其数犹八百，圉官或窃馈。马食人食之，硉兀半僵毙。存者仅三百，率弗可乘骑。夏卿觉其然，白简付吏议。剔奸尔已能，务实我尤切。一再减何妨，莫拟过苛细。三百兹仅存，不闻邮政废。奚独饱贪囊，不为节用计。乃有作难者，亦颇中时势。赖马食者多，减马人将逮。贡禹疏曾读，谓其言精诣。小试已捍格，今岂非昔世。匪慕汉文为，探赜聊纪事。
纪实
作者：弘历
朝代：清
体裁：七言律诗

失脚落溪癸卯年，衣衫未湿即登船。因艰步履盖老耳，弗慎起居为恧然。问类冯河答子路，事殊赏节骇忠贤。原如君子过而已，纪实防他讹以传。
纪实
作者：弘历
朝代：清

失脚落溪癸卯年，衣衫末湿即登船。因艰步履盖老耳，弗慎起居为恧然。问类冯河答子路，事殊赏节骇忠贤。原如君子过而已，纪实防他讹以传。
纪胜三十韵
作者：弘历
朝代：清
体裁：古风

纪胜非关纪胜游，纪我军中胜功累。永绥解围遂进攻，兰草黄瓜苏麻垒。是均速克各志诗，确知三逆实四矣。务皆生获靖根蘖，待之以仲今季是。一月三捷兹已四，嘉我三军敌忾美。迩日心神实弗宁，正值望捷兼望雨。然而早作夜思间，万几庶政敕勤揣。小捷虽曾四度闻，分咏无兴兹统纪。一为克上下西梁，首逆巢穴深藏委。断贼后路过前河，超冈焚穴奔群宄。是时逆首受伤逃，恨致伤轻未即死。二为剿大乌草河，山险巢多峰萃起。四甄分路各进发，两督率众相机使。沿途破卡不计数，鎗炮声闻数十里。木柴石城剋及百，惜逢大雨军停止。三为刬取沙兜坎，大乌河西岩峻峙。宿将分兵绕道前，帅臣正路不旁诿。巴图鲁侍卫超群，黔川劲旅率臂指。并力奋勇一当百，随刬盘喇独盖址。直抵沙兜罙入雄，仍拒官兵聚贼匪。二将绕至力夹攻，利箭神鎗贼难抵。密林乱石分投窜，所剋巢穴都焚燬。四为攻得盘基坳，逆卡固守注力此。敢复乘间扑军营，分班设伏伺其至。贼果蛇行曲径来，遇伏蚁散纷奔徙。滚崖落坎数难穷，火其五寨军营启。获俘讯是首逆侄，亲见受伤幸生耳。凡此四战树奇勋，我兵劳甚休息拟。分识合奖扬国威，怜弗遑肯催弗已。扫穴捉生想近哉，伫待飞笺报捷喜。
纪雪
作者：弘历
朝代：清
体裁：古风

小雪雪二寸，大雪一寸馀。继此阅五日，微雪复如初。因其非大霈，无特作咏诸。然此虽欠沾，左近沾以胥。山左迤东被，山右五府濡。纵非盈尺佳，较此泽优如。豫省路略遥，佳音企奏书。祈岁豫望膏，弗知足惟予。
纯一斋
作者：弘历
朝代：清
体裁：古风

书斋额纯一，其义当三复。一乃无杂念，纯则鲜私欲。往来苟憧憧，朋从斯隐伏。已躬且难修，民物其奚牧。至训示意深，恒恐斯言辱。
纯一斋
作者：弘历
朝代：清
体裁：五言律诗

古屋春园里，几閒胜日临。惟纯乃得一，忆昔每殷今。城市喧何碍，松篁致自深。檐端瞻圣藻，示训谨铭心。
纯一斋
作者：弘历
朝代：清
体裁：古风

朴斲丰泽园，劝农兼课圃。历今百馀年，规模创皇祖。斋名泐奎章，垂训昭两语。脩身及治民，纯一以为主。一乃无二分，纯则弗间阻。晰理诚若斯，躬行亹心所。
纯一斋
作者：弘历
朝代：清
体裁：五言律诗

纯谓功无间，一当志不移。合为诚字注，永仰圣文垂。克巳私应远，临民惠在施。七年归政后，或可弗勤斯。
纯一斋
作者：弘历
朝代：清
体裁：五言律诗

羲辞闻曰贞，舜命举惟精。述古垂明训，居今切反情。守吾庄致说，逐境郑曾评。直内无过敬，犹非啻力行。
纯一斋
作者：弘历
朝代：清
体裁：五言律诗

过雨乘晨爽，游园憩旧斋。即今对景日，仍昔重农怀。绨几披芸简，松檐仰古钗。两言赅众义，未易涉津涯。
纯一斋有会
作者：弘历
朝代：清
体裁：古风

不杂之谓纯，不二之谓一。一复天理存，纯克己私密。内圣外王学，守此欲弗失。奎章勒朴斋，五经两言毕。设曰逮其津，更当亹无逸。
纳凉
作者：弘历
朝代：清
体裁：古风

屡雨亦屡旱，都无十日间。雨慰慰仍虑，旱愁愁莫宽。即今复待泽，炎熇烈且烦。广厦犹郁蒸，何况彼市廛。致和无良方，协时乏神权。深惭泰阶符，常咏云汉篇。晚来云气英，清风拂帷筵。纳凉暂徘徊，吁霖徒俄延。外暑避差易，中热消良难。
纳稼
作者：弘历
朝代：清
体裁：七言律诗

万顷黄云我稼同，腰䥥欣看刈金风。稍纾眉蹙筹晴雨，敢懈心忧说稔丰。村舍烟浓新饼熟，陇畦露润晚牟芃。淮扬异涨今消否，几度思量倍省躬。
纳稼
作者：弘历
朝代：清
体裁：古风

今岁雨旸时，纳稼较常早。遗柄及滞穗，堆场颇觉好。然此近畿况，未足慰襟抱。幸近而忽远，讵合为君道。豫齐及畿南，夏霖叹行潦。禾头复生耳，安可冀万宝。赉金葺室庐，涸地安障堡。庶几可播麦，明岁夏熟保。又闻关外旱，为之虔雩祷。虽即沛甘膏，难期四釜饱。逢歉视伤多，遇丰为惠小。调剂怀万方，少喜饶烦恼。
纳稼
作者：弘历
朝代：清
体裁：古风

纳稼村村毕，崇墉处处有。秋成胜往岁，二釜足糊口。而何市头价，犹尔争升斗。计口百年滋，近利三倍取。譬两人背面，各自东西走。左者益以左，右者益以右。中间必空虚，实乏计善后。逢歉辄踊贵，遇丰难复旧。而况丰恒鲜，歉偏易遭偶。惟觉劳补救，遑云致安阜。父母之谓何，对民真恧忸。
纳稼三首·其一
作者：弘历
朝代：清
体裁：五言律诗

纳稼塞中早，寒暄候不同。秋丰悦圃满，田穫觉山空。升屋炊烟白，当垆浊酒红。儿孙瓦盆熟，便以侑村翁。
纳稼三首·其三
作者：弘历
朝代：清
体裁：五言律诗

莎坂玉霜浓，垂鞭过碧峰。烟村呼父老，穑事访从容。故地原难较，今秋得未逢。报章披更喜，大有慰三农。
纳稼三首·其二
作者：弘历
朝代：清
体裁：五言律诗

田家底为乐，秋好即无愁。不识催租吏，浑成击壤游。比邻皆有积，滞穗未曾收。乘屋仍多暇，春寒不播牟。
纳翠楼五咏 其一 镜水
作者：弘历
朝代：清
体裁：七言绝句

小楼曲榭蔽临池，楼上开窗影鉴宜。却悟镜虽能照物，要于用贵合其时。
纳翠楼五咏 其三 松风
作者：弘历
朝代：清
体裁：七言绝句

声在天风触在松，无过假相偶相逢。懒称往事陶弘景，一扫嫌他尚有踪。
纳翠楼五咏 其二 屏山
作者：弘历
朝代：清
体裁：七言绝句

法在倪黄伯仲间，假山岁久似真山。横陈谩议艰舒卷，朝暮烟云变态闲。
纳翠楼五咏 其五 静观
作者：弘历
朝代：清
体裁：七言绝句

屏山镜水皆真縡，萝月松风合静观。但是偶然聊寓意，一思无逸怵难安。
纳翠楼五咏 其四 萝月
作者：弘历
朝代：清
体裁：七言绝句

萝叶森森萝蔓垂，无端月入影参差。岸楼设拟虚舟舣，恰似浣花点笔时。
纳翠轩
作者：弘历
朝代：清
体裁：五言律诗

假山窗外展，真翠室中含。那辨谁宾主，是云得一三。有枝皆滴露，无障不生岚。佳景常抛置，从容雨后探。
纳翠轩
作者：弘历
朝代：清
体裁：古风

文轩疏且敞，佳景纳无遗。然值春方孟，千林翠未披。顾名似略孤，其副亦有时。因而生别会，趣佳在先期。及至当目前，熟见复何奇。寄语欲速人，诸宜絜矩思。
纳翠轩口号
作者：弘历
朝代：清
体裁：五言绝句

假山植真树，当春亦向荣。何必分宾主，都来强与名。
纳翠轩口号
作者：弘历
朝代：清
体裁：七言绝句

春初林木未芳荣，偶坐宁无默引情。方寸之中翠原纳，思量轩未负其名。
纳翠轩口号
作者：弘历
朝代：清
体裁：七言绝句

轩外杨枝才染黄，评量名实未相当。显诸仁本藏诸用，绎义原符纳者藏。
纳翠轩口号
作者：弘历
朝代：清
体裁：七言绝句

轩称纳翠翠犹迟，林树依然突兀枝。朅尔循名似孤负，寻思弗久亦其时。
纳翠轩得句
作者：弘历
朝代：清
体裁：五言律诗

十笏不为仄，诸峰无尽奇。窗棱惟秀色，画格是神姿。□葪夫何有，郁葱常若斯。设将拟芥子，纳千百须弥。
纵目
作者：弘历
朝代：清
体裁：七言律诗

纵目香山似画图，昨朝眺此画不殊。可知羡起乎望彼，大都慢生于故吾。濯濯翠岩悟开士，方方绿麦欣农夫。云径延缘采香去，定须逢著佺乔徒。
纸鸢
作者：弘历
朝代：清
体裁：七言律诗

巧縳笋皮浅画缯，乘风一线入凌兢。荀瑰黄鹤疑翔阁，墨翟飞鸢乍系绳。五日泠然同列子，十年迟待异奇肱。南华第一篇曾读，即此扶摇北海鹏。
练影堂
作者：弘历
朝代：清
体裁：古风

一泉分数派，面势得两间。落崖犹曲折，入沼乃潺湲。无碍听时静，雅宜对者閒。把卷消清暇，初唐格莫攀。
练影堂
作者：弘历
朝代：清
体裁：七言绝句

上带烟空下落空，虚堂心境两俱融。一间法括三千界，只在依稀影响中。
练影堂
作者：弘历
朝代：清
体裁：七言绝句

中岭分来脚落西，对岩筑舍复临溪。适才足底淙淙者，练影披成檐与齐。
练影堂
作者：弘历
朝代：清
体裁：七言律诗

书楼复降即溪堂，练影漪澜映座光。已是铜壶销玉漏，遂教桂楫发兰航。山峦背指黄回绿，田埒面量短者长。乐在此乎不在彼，未孤望泽向愁肠。
练影堂
作者：弘历
朝代：清
体裁：五言律诗

山中一湖水，借问是谁开。识性易疏塞，得源可溯洄。轩图略点缀，练影足徘徊。妙契澄清义，观民有事来。
练影堂
作者：弘历
朝代：清
体裁：古风

波光漾碧间，体物曰练比。帛纹缛丽者，形容曰如水。帛以水为佳，波以练为美。定论将谁从，总属名而已。讵惟水练然，万化皆斯理。
练影堂
作者：弘历
朝代：清
体裁：七言绝句

涵漪斋俯平波潋，练影堂翘垂瀑明。一晌于斯生别解，山川妙合直兼横。
练影堂
作者：弘历
朝代：清
体裁：七言绝句

溅沫飞岩练影明，以空为色寂为声。司空廿四标诗品，流动如斯可入评。
练影堂
作者：弘历
朝代：清
体裁：古风

登高必降下，背山即临水。山秀而水清，玉泉佳以此。是时西北风，水面漪澜起。气霁暴秋阳，西成将逝矣。练虚讵供服，仓实庶可指。
练影堂
作者：弘历
朝代：清
体裁：古风

盘下最高峰，西峪更佳致。有山复有湖，湖承瀑所坠。瀑下置书堂，练影窗间泌。直垂一匹白，分擘两崖翠。徒观流之淙，因忆源之自。骑墙十里来，香山碧云寺。
练影堂
作者：弘历
朝代：清
体裁：七言律诗

石渚当前瀑挂旁，随宜择向搆书堂。鸢飞鱼跃天机锦，秋月春风大块章。何必波澜称水态，一般皎洁是冰光。虽然练影斯须待，练意原恒个里藏。
练影堂
作者：弘历
朝代：清
体裁：五言律诗

远自香山引，迥从玉巘垂。林离挂檐角，宛转赴溪湄。那藉人工织，居然练影披。如将拟汉史，明德有芳仪。
练影堂
作者：弘历
朝代：清
体裁：古风

适从山顶望，清泉俯涧底。兹来堂中坐，飞瀑乃仰视。高下何定形，惟人执彼此。谁能不拘墟，将与谈至理。
练影堂
作者：弘历
朝代：清
体裁：古风

适才过岭来，石溪原足底。下岭至堂望，落瀑疑云里。高下岂有定，升降之间耳。瀑已强与名，练更出虚拟。漻泪具神解，凡情尽与洗。
练影堂
作者：弘历
朝代：清
体裁：五言律诗

遥源引碧云，擘落翠峰分。最喜色非色，何妨闻不闻。映窗翻瀁㵝，带岫起氤氲。匹练天机织，休猜丝已棼。
练影堂作歌
作者：弘历
朝代：清
体裁：古风

常时堂中望练影，摐摐疑向云端落。今日偶从山顶行，脚底流泉挂檐角。乃悟高下本无定，穴中观斗非先觉。砰訇振鹭付不知，一例澴瀯赴潨壑。其间乐趣属伊谁，嘬沫跳珠有鱼跃。
练影堂口号
作者：弘历
朝代：清
体裁：七言绝句

擘峡飞流颇壮哉，亦看輣轧亦喧豗。大凡事畏知根柢，适见香山桥底来。
练影堂咏瀑·其一
作者：弘历
朝代：清
体裁：七言绝句

本是香山脚下水，惜其渗土不成流。引来已自卑百丈，尚觉高高挂屋头。
练影堂咏瀑·其二
作者：弘历
朝代：清
体裁：七言绝句

韬光接竹引流泉，易以砖沟图久坚。不识本来面目者，祗称云瀑果天然。
练影堂戏题
作者：弘历
朝代：清
体裁：古风

高处引泉落层岩，练影擘峡从空洒。其为瀑也何不同，孰向根源辨真假。知源乃觉弗惊人，云自碧云寺中泻。假学充隐有若斯，莫谓世间知者寡。
练湖
作者：弘历
朝代：清
体裁：古风

曲阿后湖古所闻，波光如练漪沄沄。中郎品鉴得神韵，光禄摛藻多清芬。七十二流皆汇此，筑堤之后事纷矣。济运利田胥赖之，闸䃮修置宁听毁。停舻试望有所思，岂容易言制复始。
练湖
作者：弘历
朝代：清
体裁：七言绝句

练影渟泓绿水春，长堤十里净无尘。中郎品藻称渊注，此语还当出此人。
细雨
作者：弘历
朝代：清
体裁：五言律诗

云气今晨密，因之冀泽重。刚欣霏淅淅，所惜暂��。况已十朝逮，原非一尺浓。饥忧将渴望，都大为三农。
细雨
作者：弘历
朝代：清
体裁：七言律诗

云绘养云才句就，雨过春雨又丝霏。未经望泽欣先到，总是殊恩敢道微。响入竹林轻滴沥，润含柳陌暗浽㵟。宁无庆慰饶兢业，不作空言敕万几。
细雨
作者：弘历
朝代：清
体裁：七言绝句

同云将谓轻飞雪，却为冬暄细雨零。可识吾心有喜处，山田昨见麦苗青。
细雨
作者：弘历
朝代：清
体裁：七言绝句

如丝细雨织空稠，实颖欣知麦有秋。喜近宁能独忘远，一时悬念到瀛洲。
细雨
作者：弘历
朝代：清
体裁：五言律诗

岩云生傍晚，细雨洒閒庭。落宇惟知白，藏山如护青。久晴宜黍陇，继润利荞町。无可无不可，此时心暂宁。
细雨
作者：弘历
朝代：清
体裁：古风

日午忽作热，乘凉向林闾。千峰争吐云，布空只斯须。飒飒飘寒丝，时密还时疏。瞥眼旋放晴，岚光幻有无。回头语栖云，名下果无虚。
细雨
作者：弘历
朝代：清
体裁：七言绝句

时作雪霏时细雨，浓阴三日物含滋。旁人曾至江南者，道是依稀景若斯。
细雨
作者：弘历
朝代：清
体裁：七言绝句

梦回淅沥竹窗前，欹枕听残不忍眠。云脚收馀晨旭透，新愁恰与旧愁连。
细雨
作者：弘历
朝代：清
体裁：五言律诗

浓阴铺竟日，细雨落春宵。响听滴庭树，润欣滋陇苗。不眠真是可，有念亦因遥。征缅官军发，能无豕蹢谣。
细雨
作者：弘历
朝代：清
体裁：古风

爽霁将逮旬，细雨恰侵晓。时疏复时密，弗大亦弗小。正足滋荞菜，况已收霖潦。而予切切心，明当快晴好。
细雨
作者：弘历
朝代：清
体裁：五言律诗

细雨不成寸，徂云去弗留。人言将酿泽，我觉祗添愁。十日期应迫，三农望莫酬。无能甘玉食，谅匪为身谋。
细雨
作者：弘历
朝代：清
体裁：七言律诗

细雨刚看润土坡，云开风作霁无何。纾怀未得五日暂，待泽又将半月过。每懒倚栏观杂卉，最怜耩地出新禾。英英时复天边吐，霈�庶几屡盼睋。
细雨
作者：弘历
朝代：清
体裁：七言律诗

细雨刚经五日才，洒空�雭复徘徊。晚田恰喜苏秋后，野老都云带泽来。远浦烟轻红泛蓼，斜蹊湿重绿漪苔。祈年法祖吾恒愿，庆慰宁关天马徕。
细雨
作者：弘历
朝代：清
体裁：五言律诗

细雨复三寸，明知利耤耕。但因渥春泽，却望及时晴。閒览雭�势，不禁展转情。期全弗知足，自合致多怦。
细雨
作者：弘历
朝代：清
体裁：七言律诗

细雨廉纤势正长，清和膏泽被群芳。油云出谷藏山色，乱点飞空接水光。万顷黄添麦穗润，千畦绿重稻苗香。宵衣对此增乾惕，敢恃丰年乐阜康。
细雨
作者：弘历
朝代：清
体裁：七言绝句

细雨时晴时洒丝，雨晴此际实皆宜。遐情却缱齐连豫，麦后晚禾待泽迟。
细雨
作者：弘历
朝代：清
体裁：七言绝句

细雨有声不见丝，千林惟觉润含滋。旬馀快霁资收穫，蔬圃欣兹又及时。
细雨
作者：弘历
朝代：清
体裁：古风

细雨每让风，时零时复止。昨来看麦田，膏泽殊需俟。芃芃纵被阡，秀实难豫拟。频萦怵惕怀，默验盈虚理。
细雨
作者：弘历
朝代：清
体裁：七言律诗

细雨濛濛入夜零，宵衣未肯锁扉扃。霏微讵起田苗槁，渐渍才回砌藓青。安得释愁欹枕寐，翻如有畏隔窗听。拟吟七字消烦虑，烦虑频来笔为停。
细雨
作者：弘历
朝代：清
体裁：古风

细雨真旋飘，入夜趣益静。渐添玉阶声，不辨宫树影。春膏已频沾，继泽实厚幸。虽非渴望际，于得宁辞屏。因以验人情，损上道斯炳。更馀遂徐止，惜哉时弗永。岂予志或矜，愈用自深省。
细雨
作者：弘历
朝代：清
体裁：五言律诗

细雨落还止，霏烟有若无。洒庭土刚润，入地寸犹输。膏泽何妨继，颖苗况始苏。得陇常笑彼，望蜀却仍吾。
细雨
作者：弘历
朝代：清
体裁：五言律诗

起程才作云，中路细丝棼。祗觉衣衫湿，莫能形色分。揣情辄有咏，于泽那无欣。农者将举趾，宁须督课勤。
细雨
作者：弘历
朝代：清
体裁：五言律诗

连朝云作势，傍晚雨霏声。其霈犹悬望，如沾真利耕。入宵响渐细，欲寐耿难成。了识时方早，从来盻泽情。
细雨
作者：弘历
朝代：清
体裁：七言律诗

迩日军书特缱念，醒眠问遍五更钟。晚阴惟望雪其落，中夜何期雨乃逢。所惜甘膏力徐淡，遂号噫气势方浓。虽然未至兴农候，预为筹农忧每憧。
细雨
作者：弘历
朝代：清
体裁：古风

霖雨霈优渥，人心率望晴。晴未逾十日，溽暑苦炎烝。因之复冀泽，涤嚣期凉生。过午西北风，阵云岭上横。傍晚�雭霏，气爽顿含清。解作略片刻，云散返照明。披雄登楚台，几望游玉京。飒景诚佳哉，不无馀惜怦。晚田耨已毕，继沾待畦塍。沾矣即时旸，斯可卜西成。于穫岂辞多，我亦同人情。静观复自哂，谁得心常恒。
细雨六韵
作者：弘历
朝代：清
体裁：五言排律

望云已两月，细雨片时过。欲霈泽中止，刚欣愁转多。那资种坂黍，才足润阶莎。欹枕安能寐，巡檐且漫哦。披凉风又作，问夜漏无讹。惆怅天明矣，依然叹若何。
细雨口号
作者：弘历
朝代：清
体裁：五言绝句

细雨看不见，濛濛暗湿衣。放他岩际鹿，润草且增肥。
终日
作者：弘历
朝代：清
体裁：七言绝句

终日霏微雨细零，弗成分寸祗濛溟。惭予诚未格时化，敢忘民艰曷惠宁。
终风行
作者：弘历
朝代：清
体裁：古风

云生风即来，云散风亦定。谓风实无知，何以工与云相竞。谓风实有知，何以阻雨为农病。百神受职各有司，时则佳矣乃能解阜万物立民命。仿佛婆庾如有言，何不自审休咎之徵度狂圣。
经吕翁山作
作者：弘历
朝代：清
体裁：七言律诗

衮衣经略屡更人，足识君无定见真。莫怪生降背厥义，要知能养在乎仁。明亡缘自生多议，国史应为列贰臣。然亦其间具优劣，更教甲乙等差陈。
经吕翁山叠戊戌旧作韵
作者：弘历
朝代：清
体裁：七言律诗

明似承畴者几人，生降其国兆亡真。固缘腼面不知耻，亦以开心大布仁。辽左驰驱从圣主，江南经略果能臣。金陵缚致道周日，无奈棱棱事说陈。
经唐太宗晾甲石
作者：弘历
朝代：清
体裁：七言绝句

石名晾甲枕山陂，遗迹贞观藉抚追。若使当年无此役，何须重建魏徵碑。
经喀尔沁部落
作者：弘历
朝代：清
体裁：七言律诗

列帐沿冈道左迎，羊群马酪各将诚。亲藩众建堪同例，外域羁縻岂近情。漫拟星辰环北极，也知稼穑望西成。百年化育皆先德，继绪心殷惕捧盈。
经嘉兴问蚕事未兴因而有作
作者：弘历
朝代：清
体裁：古风

杭嘉湖三府，蚕事最盛者。夹岸种女桑，弥望无高下。时节未谷雨，摊乌尚早也。三眠已不误，何虑缫丝寡。周礼禁原蚕，岂为桑与马。利戒不遗馀，深意存非假。时巡廑农桑，劝课及春社。插秧候正遥，菜麦早遍野。我更何所事，拈吟清兴惹。
经居庸关
作者：弘历
朝代：清
体裁：古风

雁塞返龙旌，鱼关度鸟道。芙蓉紫雾沈，睥睨清秋晓。重岩虎豹狰，万壑琴筑绕。寄踪俨壶中，回首惊云表。栖崖眄埢垣，逖迹资探讨。天意实难谌，地险安能保。
经岳武穆祠
作者：弘历
朝代：清
体裁：七言律诗

翠柏红垣见葆祠，羔豚命祭复过之。两言臣则师千古，百战兵威震一时。道济长城谁自坏，临安一木幸犹支。故乡俎豆夫何恨，恨是金牌太促期。
经岳武穆祠
作者：弘历
朝代：清

翠柏红垣见葆祠，羔豚命祭复过之。两言臣则师千古，百战兵威震一时。道济长城谁自坏？临安一木本犹支。故乡俎豆夫何恨，恨是金牌太促期！
经普陀广教之庙作
作者：弘历
朝代：清
体裁：七言律诗

虽云佛法无拣择，各有宜施理亦然。黄教合于蒙古地，青齐那阐梵王天。谬称建庙祝斯福，岂解瘝官盖已愆。版筑不牢寻毁败，藉观空色幻因缘。
经瑕邱仲故居
作者：弘历
朝代：清
体裁：古风

昔有邑人瑕邱仲，乃学张良游赤松。市上卖药垆旁卧，往往醉酒酡颜红。经百馀年人不识，但传宁城有寿翁。一朝宅坏仲亦死，遗蜕宛尔弃水中。谁欤因利窃药去，瞥见仲也被裘从。自言毁窃吾不恨，欲令人识谪仙踪。我闻此语半疑信，好名毋乃神仙同。借问仲也今何在，云峦烟树时相逢。
经略大学士傅恒奏报收抚猛拱土司赐诗示奖·其一
作者：弘历
朝代：清
体裁：七言律诗

猛拱输诚舟济师，朱波早是失藩篱。乌梁海譬先收附，准噶尔斯易扫夷。身先诸军共辛苦，心嘉硕辅佛肩仔。秋霖中喜瘴江渡，已䟎兵行两月期。
经略大学士傅恒奏报收抚猛拱土司赐诗示奖·其二
作者：弘历
朝代：清
体裁：七言律诗

伊犁耆定久戈韬，讵缅昏狂事蚧搔。昔实谋猷赞帷幄，今资奔走效弓刀。东山那学谢安逸，上蔡还过裴度劳。伫待红旗飞报捷，重开紫阁勒勋高。
经略大学士傅恒奏进兵日期及腾越晴雨田禾情形诗以志慰
作者：弘历
朝代：清
体裁：七言律诗

撰辰月廿启军营，鱼贯先教前队行。谁谓炎方常值雨，欣闻祃日屡逢晴。仓箱更说堪登稔，储偫应知易致盈。额庆天恩赐嘉兆，越颙速报大功成。
经略大学士傅恒奏进缅纛诗以志事
作者：弘历
朝代：清
体裁：七言律诗

师会新街可进航，贼人迎拒据芦塘。数番斫阵妖锋挫，两队夺舟我武扬。斩将搴旗嘉此众，水凶土劣虑其方。老官屯得当振旅，观象玩辞易义长。
经略大学士傅恒舟渡蜀江赋诗呈览用其韵答之
作者：弘历
朝代：清
体裁：七言律诗

若济常殷拟巨川，平羌今复率师前。行旌冬发真勤瘁，露布春传此伫延。遥度应临滴博垒，底教稍迟蜀江船。数千里外宁暌隔，心在丹枫玉马边。
经略大学士忠勇公傅恒奏凯金川率领诸将士还朝锡宴丰泽园用昭饮至之典即席得长律一首
作者：弘历
朝代：清
体裁：七言律诗

卡撒功成振旅归，升平凯宴丽晴晖。两阶干羽钦虞典，六律宫商奏采薇。湛露应教颁幕殿，甘膏更庆遍春畿。持盈保泰咨同德，偃武脩文凛敕几。
经略大学士忠勇公傅恒率师进剿番酋忠诚奋发志期殄寇执奏再三朕揆势度理以允降班师休兵息民为经国远计彼丐奴未灭何以家为者乃票姚贰师辈武人锐往立功之概大学士辅弼元臣抒诚赞化名耀旂常正不必与兜鍪阃帅争汗马一日之绩诗以示之
作者：弘历
朝代：清
体裁：七言律诗

三面姑开格蜀夷，来调说鼎伫期之。集思广益卿诚践，勤远劳民我不为。武岂佳兵应戒彼，绩惟和众孰同斯。功成万骨枮何益，壮志无须效贰师。
经略大学士忠勇公傅恒赐第在东安门内迤北朕命将作为之经理今奏凯还朝适届落成为纪一律赐之
作者：弘历
朝代：清
体裁：七言律诗

票姚赐第落成新，歌凯归来得意春。上将鹰扬今奏绩，诸军凫藻久怀仁。攸芋君子熊罴梦，毕骇酋涂匍匐臣。从此坐调熙世鼎，敷予教泽万方均。
经畬书屋
作者：弘历
朝代：清
体裁：七言律诗

三间朴屋倚嶙峋，额以经畬亦有因。如罫层峦研田界，欲□垂瀑墨池津。韦家不羡满籯富，徐氏无惭负未贫。四库而今经检勘，斯文知在读书人。
经畬书屋
作者：弘历
朝代：清
体裁：五言律诗

书屋四时宜，夏徂秋始之。因翻青简在，益惜白驹驰。过雨瀑千涧，敛云天一涯。璿玑运不息，圆盖本无私。
经畬书屋
作者：弘历
朝代：清
体裁：五言律诗

书屋额经畬，乘閒一憩诸。虽然称枕葄，何有带耰锄。心沃原由此，躬行每愧予。含饴忆背读，六十八年初。
经畬书屋
作者：弘历
朝代：清
体裁：五言律诗

书轩择向建，到亦坐移时。无暇峰图揽，有閒芸简披。卤耕彼当戒，絜矩我应知。贫士经畬者，酬丰责在谁。
经畬书屋
作者：弘历
朝代：清
体裁：七言绝句

借问菑畬何所攻，五三六九讵皆通。吾惟切已求真益，一部言经用不穷。
经畬书屋
作者：弘历
朝代：清
体裁：五言律诗

到处有书屋，深山中最宜。芸香霏四座，经训绝多岐。稽古常企彼，居今每愧斯。何当不出户，涤虑读农羲。
经畬书屋
作者：弘历
朝代：清
体裁：七言绝句

古帙清秋宛可亲，优游餍饫静无尘。忽然欲问经畬者，谁是不徇名利人。
经畬书屋
作者：弘历
朝代：清
体裁：七言律诗

就山高下搆轩楹，题额因之辄异名。入室随方堪象玩，据床返已愧经横。润增峦巘初过雨，爽挹衣衫喜快晴。一晌斯之未能信，几曾枕葄细研精。
经畬书屋
作者：弘历
朝代：清
体裁：七言绝句

峰峦岞崿一窗虚，到即言旋那久于。书屋似应顾予笑，几曾经训此菑畬。
经畬书屋
作者：弘历
朝代：清
体裁：七言绝句

振藻楼廊接书屋，屋檐却自额经畬。个中谁识端倪具，求藻应于经始诸。
经畬书屋
作者：弘历
朝代：清
体裁：古风

有册在棐几，有函在竹格。而我傥然来，坐每不温席。安得餍饫暇，味此经史籍。无异荒唐耕，孤兹寸阴璧。念彼佣书人，遑眈晏游适。
经畬书屋
作者：弘历
朝代：清
体裁：七言绝句

有容恒是得神宁，不陋休誇惟德馨。户外山容叠方罫，是菑畬者定何经。
经畬书屋
作者：弘历
朝代：清
体裁：七言绝句

洒然书屋宜久坐，新与为知故与温。却弗恒来来便去，顾名岂不愧斯言。
经畬书屋
作者：弘历
朝代：清
体裁：七言律诗

面山书屋号经畬，咏有山泉阅有书。不是研田拟唐垦，欲因义路效儿锄。五车学富何希彼，两字君难足起予。几度来来消几刻，个中安得乐三馀。
经畬书屋即事
作者：弘历
朝代：清
体裁：七言律诗

遗书搜索佐文治，大典因题永乐时。特简纶臣任总校，并抡翰苑各分司。十年为限程宽矣，四库虽殊经本之。士不通经不足用，况予身系作君师。
经畬书屋叠前韵
作者：弘历
朝代：清
体裁：七言律诗

塞山如罫孰为畬，书屋高无须蠹书。每事惜阴较分寸，常思克已拟耘锄。芸窗旦夕堪容与，灵囿烟云恒跂予。设以农功喻学业，祇求多稼不求馀。
经筵即事
作者：弘历
朝代：清
体裁：五言律诗

清晖玉宇宽，广殿集衣冠。要欲分阴惜，宁同旧例看。绎思还戒颂，切已率知难。两论虽言概，吾斯意未安。
经筵毕临文渊阁有作
作者：弘历
朝代：清
体裁：七言律诗

文渊咫尺近文华，礼蒇经筵此赐茶。新署冰衔协名实，待藏四库焕云霞。次排虽毕事求覈，检校宜精期与赊。伫迟功成开庆宴，木天佳话更堪誇。
经筵毕文渊阁赐宴以四库全书第一部告成庋阁内用幸翰林院例得近体四律首章即叠去岁诗韵·其一
作者：弘历
朝代：清
体裁：七言律诗

长律昨春示程督，迅成膏晷竟前移。书多二酉本难竟，岁始浃旬原弗迟。库四群欣瞻有蒇，奉三我自凛无私。繁于永乐醇于典，嘉矣儒臣善副期。
经筵毕文渊阁赐宴以四库全书第一部告成庋阁内用幸翰林院例得近体四律首章即叠去岁诗韵·其三
作者：弘历
朝代：清
体裁：七言律诗

丙申高阁秩干歌，今喜书成邺架罗。宋辑明修彼有为，重熙累洽此无他。较其三万犹富矣，即此十年讵久么。鼓瑟吹笙筐将是，庆兹日丽与风和。
经筵毕文渊阁赐宴以四库全书第一部告成庋阁内用幸翰林院例得近体四律首章即叠去岁诗韵·其二
作者：弘历
朝代：清
体裁：七言律诗

百年礼乐合兴哉，礼乐原从经史来。溯此津源渊已得，述兹言行德犹该。共殷刘向校书志，宁数相如献赋材。诸子虽曾预董事，祗当二宋速宾陪。
经筵毕文渊阁赐宴以四库全书第一部告成庋阁内用幸翰林院例得近体四律首章即叠去岁诗韵·其四
作者：弘历
朝代：清
体裁：七言律诗

从来举事待时节，四库修书未预筹。癸巳经营谓迟也，壬寅庆落可歌不。副吾志矣志诚惬，励我为哉为正悠。回忆四章吟翰苑，即今宴祇一人留。
经筵毕文渊阁赐茶之作
作者：弘历
朝代：清
体裁：七言律诗

六十经筵绝笔应，明年欣看子之承。千秋鲜有嘉祥事，一晌不无感慨增。学未至精今弃学，徵惟在政那堪徵。文渊阁赐茶临座，曰惜曰惭念两仍。
经筵毕文渊阁赐茶作
作者：弘历
朝代：清
体裁：七言律诗

经筵例著赐茶典，高阁成来遂此移。鱼鲁纵教精致覈，居诸间有故为迟。鸡鸣当绎善和利，蠹简要分公与私。咨尔校雠总群辈，可宜淹过浃旬期。
经筵毕文渊阁赐茶复得诗一首
作者：弘历
朝代：清
体裁：七言律诗

层阁文华殿后峨，昨春庆宴觉无何。具瞻楠架四库贮，且喜芸编三面罗。十载春秋成不日，极天渊海尚馀波。待钞蒇事遗百一，月课督程仍校讹。
经筵毕文渊阁赐茶有作
作者：弘历
朝代：清
体裁：七言律诗

御罢经筵例赐茶，崇儒恩谕特为加。文渊阁合敷茵坐，稽古义非梯几赊。口说躬行须有别，都俞吁咈莫争差。芸幮四库收诚富，钻仰无能喟自嗟。
经筵毕遂回御园恭问皇太后安郊外揽景之作
作者：弘历
朝代：清
体裁：七言律诗

经筵礼毕切询安，郊外春光次第看。嫩绿回麰畦畔茁，轻黄染柳路傍攒。霁开西岭浮烟景，素积青郊酿薄寒。润则不无沾则欠，祇因生惜那因欢。
经筵罢因至宁寿宫
作者：弘历
朝代：清
体裁：五言排律

讲学勤兹日，引年待异时。文臣胥宴见，荩旅扈追随。步辇乘暇耳，耆宫遂幸之。旧名袭宁寿，致政冀期颐。居此应无事，而今尚有为。筹民及律已，衍义示忱辞。
经翁牛特部落
作者：弘历
朝代：清
体裁：五言排律

分界司林囿，行围便一过。同民诚有愧，为阱底教讹。部落输诚久，屏藩效力多。相于禁剪伐，更且谨谁何。除道心犹悚，近光肩欲摩。善为安畜牧，永久沐恩波。
经采育里咏事
作者：弘历
朝代：清
体裁：七言律诗

闾阎富庶擅畿南，明设上林有旧谈。苑监犹称遵汉制，中人杂用信阴男。可知保障非他任，假曰输公济已贪。牟利已乖王者政，属之若辈更何堪。
经金山题句
作者：弘历
朝代：清
体裁：七言律诗

尺布淮南自古伤，南宫西内两相当。奉迎业未符兴庆，割裂差惟胜靖康。公主坟园邻薄厝，椓人圹穴诩深藏。十三陵尚输华侈，何况相仇肇阋墙。
经雄县城南因命加赈有作
作者：弘历
朝代：清
体裁：七言律诗

雄县城南廿里馀，大堤护淀汇波潴。途今一线左右水，堰外平湖高下淤。昨潦甚哉伤切已，吾民病矣叹非鱼。曰蠲曰赈勤优恤，一再加宁帑惜予。
结秀亭
作者：弘历
朝代：清
体裁：七言绝句

亭临七月验豳风，锄雨犁云凭览中。环秀当年定远近，劭农今古意还同。
结秀亭
作者：弘历
朝代：清
体裁：五言律诗

秀者列乎外，结之斯在中。境情原不二，物我贵相融。四柱那知此，一心原可通。于兹顺应处，愿勉廓然公。
结缘
作者：弘历
朝代：清
体裁：古风

我闻一切佛，令人灭缘起。缘起尚须灭，岂有结缘理。今朝四月八，俗传浴佛礼。云是净饭宫，悉达生所始。种种除垢香，煎成五色水。佛生本无垢，何用频浇洗。累累篱边豆，引蔓忘忧喜。燃萁鼎烹之，谓结缘须此。豆悟人则痴，有似儿女子。此礼出释家，其师应怪鄙。伏腊随俗尚，亦复听尔尔。饱吃豆百颗，更赋诗满纸。问柱佛生无，灯笼答唯唯。
结缘
作者：弘历
朝代：清
体裁：古风

此日结缘日，借问缘为何。如彼澄潭水，风过生微波。波本无心生，风岂有意过。曾闻佛经云，世界成娑婆。茵席与粪溷，因果理则那。大士解脱船，为渡痴爱河。求解不可得，况复结网罗。或缘弟子辈，踵事传其讹。漫谓结善缘，世得度者多。杨叶止啼见，恐为恶之囮。
绘云楼即景
作者：弘历
朝代：清
体裁：七言绝句

风来西北不孤雄，碧宇萧岩上下空。今日觅云无一片，便教好手若为工。
绘芳堂
作者：弘历
朝代：清
体裁：七言绝句

乘閒山后小徜徉，言憩书堂号绘芳。恰是春光犹未鬯，鲁论堪注第三章。
绘芳堂
作者：弘历
朝代：清
体裁：五言律诗

借问群芳谱，谁能绘以都。诚知惟造物，曾不费工夫。自有色形赋，而非陶冶模。书堂偶契旨，随意作清娱。
绘芳堂
作者：弘历
朝代：清
体裁：七言律诗

几簇山葩傍砌阴，舒芳得气是秋金。那知桃李辞春谷，欲看芰荷凋夏浔。也自有花解藏蝶，何曾结实引飞禽。设从轻淡观生意，粉本其人定姓林。
绘芳堂
作者：弘历
朝代：清
体裁：五言律诗

境是先天境，堂名后素堂。群芳自设色，大块假文章。荣谢亦何有，虚明本若常。饶他粉壁画，四季景随偿。
绘芳堂
作者：弘历
朝代：清
体裁：五言律诗

山阴得佳处，窈窕近溪堂。斯实堪甄性，其名曰绘芳。春情方酝酿，花事且韬藏。设叩精微理，启予昔有商。
绘芳堂
作者：弘历
朝代：清
体裁：七言律诗

开韶乘气揽山光，休坐书堂玩绘芳。孚甲纽芽行已至，千红万紫个中藏。蜃窗且迟丹青采，钿几欣披翰墨香。若向鲁论究深义，当前境是起予商。
绘芳堂
作者：弘历
朝代：清
体裁：五言律诗

春山发春意，春日到春堂。盆玉梅霏白，岸金柳摇黄。早生因咏稹，后素更思商。青绿无须设，行将绘众芳。
绘芳堂
作者：弘历
朝代：清
体裁：七言绝句

风金露玉又相将，一棹山阴趁晓凉。阶下丁星诗意者，秋芳端欲压春芳。
绘雨山房
作者：弘历
朝代：清
体裁：古风

山村久不到，乘閒一泛船。夏云挟雨来，须臾天水连。山房可憩坐，据床眄飞烟。岸树既迷离，庭草益芊绵。许诗景毕肖，米画神都传。犹欲问颠翁，似此恐未然。
绘雨精舍
作者：弘历
朝代：清
体裁：七言绝句

精舍朴淳溪町间，寻常绘事总宜删。今朝雨里披真趣，水罢翻车蛇骨閒。
绘雨精舍
作者：弘历
朝代：清
体裁：五言律诗

精舍水村畔，今年宛始游。为欣逢好雨，遂与舣轻舟。真是名相称，适看景正投。宜观复宜听，绘出伯仁楼。
绘雨精舍
作者：弘历
朝代：清
体裁：五言律诗

绘雨偶题轩，春来屡沐恩。果然叶佳兆，那可忘名言。画必称米芾，诗当属许浑。徐看沾沃野，所乐固斯存。
绘雨精舍作
作者：弘历
朝代：清
体裁：七言律诗

精舍寻常以雨称，今朝生面又堪凭。增池润埒皆同调，缀树糊篁此绝胜。青帝化机原后素，天公绘事实多能。画禅如展王摩诘，首肯吾言信有徵。
绘雨精舍口号
作者：弘历
朝代：清
体裁：七言绝句

三时有雨冬无雨，夏潦秋霖强半愁。有喜无愁祇春泽，今朝绘出渥而优。
绘雨精舍口号
作者：弘历
朝代：清
体裁：七言绝句

初春于耜不为迟，举趾亦非亟望时。昨岁秋霖沾太渥，绘成草木发生姿。
绘雨精舍漫作
作者：弘历
朝代：清
体裁：古风

春雨惟知喜，言北非言南。夏雨愁喜半，取时非取淹。喜愁自在人，何与彼��。惟人所欲多，舍喜趋愁甘。望之未久忘，对之转微嫌。似此无厌求，母副子难堪。绘事在传情，聊志吾所惭。
绘韵楼
作者：弘历
朝代：清
体裁：七言绝句

㬢照阶前花有态，籁翻林表树无閒。设云绘事贵气韵，生动应难及此间。
绘韵楼
作者：弘历
朝代：清
体裁：七言绝句

一天霁景朗新秋，山若清扬林若流。绘事由来称气韵，韵生绘特在斯楼。
绘韵楼
作者：弘历
朝代：清
体裁：六言诗

一牖所纳无尽，四时之景不同。将以槩曰韵事，谁能绘惟化工。
绘韵楼
作者：弘历
朝代：清
体裁：七言绝句

两架山楼接敞晴，开窗万景毕来呈。画中诗与诗中画，欲倩东坡著定评。
绘韵楼
作者：弘历
朝代：清
体裁：古风

六法吾亦知，最艰惟气韵。即使臻其极，终属人工进。岂如造物神，无为无不运。请看雨后晴，林密及岭峻。有形兼有声，含光复含润。付之王摩诘，笑失落笔分。
绘韵楼
作者：弘历
朝代：清
体裁：七言绝句

别墅无多据绿椒，楼窗更俯万峰标。林峦回薄皆神韵，不藉丹青绘独超。
绘韵楼
作者：弘历
朝代：清
体裁：七言绝句

千峰生翠霁光迎，开著楼窗画意呈。借问今为何气韵，宜人端是绘金行。
绘韵楼
作者：弘历
朝代：清
体裁：七言绝句

小小山楼才两间，千岩万壑座中攀。画家妙诀无多子，一字曰惟于韵闲。
绘韵楼
作者：弘历
朝代：清
体裁：七言绝句

峰姿树态总风流，气韵居然近仲秋。此景问谁能绘得，素先应让此山楼。
绘韵楼
作者：弘历
朝代：清
体裁：七言绝句

开著楼窗纳万山，丹青妙处岂人间。试看气韵含生动，笔法羞他王与关。
绘韵楼
作者：弘历
朝代：清
体裁：七言绝句

拾级书楼偶趁閒，开窗朗景对晴山。天然六法非渲染，气韵超于生动间。
绘韵楼
作者：弘历
朝代：清
体裁：五言律诗

敞晴斋右首，曲折下回廊。却有书楼接，遂凭冰牖方。绘真超画格，韵喜在林光。生动难为状，端胜倪与黄。
绘韵楼
作者：弘历
朝代：清
体裁：古风

斋据岩之中，称名该其总。左右岂无室，点缀高下拥。斯楼曰绘韵，林岚韵种种。不出色与声，摐摐绘心孔。然而任其然，后素合尚絅。
绘韵楼
作者：弘历
朝代：清
体裁：七言绝句

涧叶林枝飏霁风，凭窗六法玩非雄。可知此绘不关笔，祗在无声有韵中。
绘韵楼
作者：弘历
朝代：清
体裁：七言绝句

淡烟出岫才生际，翠叶临风欲动时。斯韵问谁能解会，云容林态两无知。
绘韵楼
作者：弘历
朝代：清
体裁：五言律诗

画所难工处，曰惟绘韵焉。色斯具生动，声则胜丝弦。却匪丹青染，本来林壑诠。告他嗜古者，绢㡧岂须悬。
绘韵楼
作者：弘历
朝代：清
体裁：七言绝句

秋山六法是谁传，生动超超气韵全。开著楼窗看活画，倪黄轴那更须悬。
绘韵楼
作者：弘历
朝代：清
体裁：古风

绘事奚称佳，气韵贵生动。然实人所为，灵机出心孔。岂如造化工，无为无不总。时行与物生，肖翘荷天宠。因悟六法兼，益凛三无奉。
绘韵楼
作者：弘历
朝代：清
体裁：古风

绘事贵气韵，十知九弗到。惟有化工笔，无为而臻妙。固非楼所能，虚受足观徼。唐宋多名家，不少擅形肖。较斯总下风，镜影神光照。
绘韵楼
作者：弘历
朝代：清
体裁：七言绝句

绘事非艰绘韵艰，艺林谁果透斯关。岩楼无语静开牖，一幅新晴画景閒。
绘韵楼
作者：弘历
朝代：清
体裁：七言绝句

罨牖林峦霁景鲜，濯青拖碧总天然。寄言摹仿倪黄者，生动当知气韵先。
绘韵楼
作者：弘历
朝代：清
体裁：五言律诗

高楼万山里，绘事擅神工。清听泉淙涧，仙声岩落风。真堪娱耳目，那更数青红。六法天然具，升堂王氏蒙。
绘韵楼口号
作者：弘历
朝代：清
体裁：七言绝句

二籁于喁落翠崚，听来律吕总相应。大家不少独步者，为问绘斯若个能。
绘韵楼口号
作者：弘历
朝代：清
体裁：七言绝句

六法原称韵作高，山楼绘景得奇遭。试看生动鸣天籁，不藉寻常般礴劳。
绘韵楼口号
作者：弘历
朝代：清
体裁：七言绝句

底须设色资丹绿，太古云岩展面前。韵语若还拟诗格，郊寒岛瘦或应然。
绘韵楼有会
作者：弘历
朝代：清
体裁：古风

岩楼向常临，无过咏其绘。今偶心意清，乃复别有会。试问会于何，曰韵所关大。目之官色呈，耳之官声在。丹青色韵分，丝竹声韵概。是楼之所萃，何一非画界。而韵斯苞含，不出方寸外。
绚秋林为香山二十八景之一深秋纵目紫翠万状因悟杜甫绝壁过云之句非身历其境者不能得也
作者：弘历
朝代：清
体裁：七言律诗

后劲金行信不虚，试看霞绮缬林庐。设无警句诗难称，便有名工画岂如。飒沓风中人度语，櫹椮烟外雁成书。谷神三命应无忝，赤黻葱衡振紫裾。
绛河行宫燕九日观灯火
作者：弘历
朝代：清
体裁：七言律诗

风定紫澜日下舂，尾婪烟火绛河逢。买灯却置降王节，受箓聊传羽客踪。百道星桥接牛女，九华云海变鱼龙。万民聚览填郊野，不禁金吾例许从。
绛雪轩
作者：弘历
朝代：清
体裁：七言律诗

东壁图书插架多，唐宫花更外庭罗。酣春朵未锦舒蕊，值雪葩为玉绽柯。汜胜占来真应节，青皇迎得正敷和。非关假藉嵰山瑞，瑞比嵰山较更那。
绛雪轩
作者：弘历
朝代：清
体裁：古风

名轩因对花，取义缘体物。酣春虽尚遥，符甲机已郁。即看六霙积，何异嵰山蔚。金麦玉壶供，银燕綵屏拂。休徵协雨旸，宴息宥密勿。
绛雪轩
作者：弘历
朝代：清
体裁：五言律诗

绛雪百年轩，五株峙禁园。元霜宝为伴，玉字额犹存。岂必芳华对，常看逸韵鶱。培根真是瑞，色泽那堪论。
绛雪轩即景
作者：弘历
朝代：清
体裁：七言律诗

御花园赏万几閒，滕六霏祥意不悭。真瑞喜犹逢腊后，虚名何必取嵰山。鼎瓯烹瀹韵诚惬，筐筥扫收事已闲。松柏可培海棠否，性殊贞脆识其间。
绛雪轩海棠
作者：弘历
朝代：清
体裁：七言律诗

丹砂炼就笑颜微，开处春巡恰乍归。暇日高轩成小立，东风绛雪未酣霏。评香花国休嫌细，选色唐宫不碍肥。料量韶光思护惜，珠帘四面巧成围。
绛雪轩海棠
作者：弘历
朝代：清
体裁：古风

当轩列古树，春来发琼蕤。绛雪乃旧名，名实相称宜。绿叶扶红葩，原觉饶丰姿。适才咏梅开，静怡之前墀。撷彼复搴斯，胆瓶共贮枝。可以交忘年，漫诮不同时。更若拟唐宫，如何相妒为。
绛雪轩海棠
作者：弘历
朝代：清
体裁：七言律诗

藉典春行命跸回，御园问景一徘徊。似缘翠馆今朝幸，不约东风特地开。缀玉有诗笑桄李，蕊珠何处惹尘埃。丁宁嵰雪枝头驻，莫便寻常点绿苔。
络纬
作者：弘历
朝代：清
体裁：五言律诗

塞上秋虫夥，纷鸣抱露榛。那曾催懒妇，却解动征人。风物浑如昔，烟花且自新。剡藤亲貌取，俯仰便成陈。
绝句
作者：弘历
朝代：清
体裁：七言绝句

嫩红新绿匝轩墀，徙倚几馀把笔时。最爱园林新似沐，片云常作雨丝丝。
绝句
作者：弘历
朝代：清
体裁：五言绝句

控紫三春半，批黄午夜分。试问普天下，谁为无事人。
绝句
作者：弘历
朝代：清
体裁：五言绝句

稚松乔柳下，屈抑不得长。其咎在圃师，树人因可想。
绝句八首·其一
作者：弘历
朝代：清
体裁：五言绝句

东望飏晴烟，西来雨阵悬。勒马看天色，阴晴会一川。
绝句八首·其七
作者：弘历
朝代：清
体裁：五言绝句

白露冷为霜，寒丛秋艳萎。溪岸转萧疏，剩有碧潭水。
绝句八首·其三
作者：弘历
朝代：清
体裁：五言绝句

棘刺牵人衣，剪棘衣裳破。不如驱青骢，远向平沙过。
绝句八首·其二
作者：弘历
朝代：清
体裁：五言绝句

野菊小于铃，家菊大于碗。今朝马上看，随分作清伴。
绝句八首·其五
作者：弘历
朝代：清
体裁：五言绝句

小径曲通村，秋壶挂短垣。熙熙皇古世，欲咏已忘言。
绝句八首·其八
作者：弘历
朝代：清
体裁：五言绝句

金风来西北，籁声响万窍。风收万籁无，谁识其中妙。
绝句八首·其六
作者：弘历
朝代：清
体裁：五言绝句

野鸡啄枯草，偶罹网与罗。家鸡饱稻粱，鼎烹一何多。
绝句八首·其四
作者：弘历
朝代：清
体裁：五言绝句

雨过溪声壮，风来树影摇。一群寒鸟乱，几个戏鱼跳。
绝句兴之所至率成二联遂书于莲花室之壁更不凑泊成律句也
作者：弘历
朝代：清
体裁：七言绝句

一室清凉似兰若，六宫名象侍枫宸。叹无白首为同辈，剩有青山是故人。
绣壁
作者：弘历
朝代：清
体裁：古风

夏山荟蔚冬山槁，惟有秋山称恰好。恰好秋山孰擅胜，塞上峰峦出类表。案衍神局姑弗云，壁立万仞凌参昴。霜降不迟还不早，茈虒枝叶渲葩藻。绀黄纁绛间青翠，天工设色非人巧。益之盘桓食苹鹿，杂以弦管啅林鸟。朝岚夕霭呈变幻，千态万状难穷讨。解衣磅礴恧关生，过云锦绣工杜老。似是山灵有宿约，每起予思于金颢。
绣壁
作者：弘历
朝代：清
体裁：七言绝句

绣壁云开当面时，是他是我费寻思。若云他我原无二，碧眼胡僧笑汝痴。
绣漪桥
作者：弘历
朝代：清
体裁：古风

河窄漪亦窄，湖宽漪亦宽。石桥界河湖，自此披广澜。风静澜不作，风狂澜弗安。既风而既细，漪澜方惬观。昆明有往事，织女机丝寒。七襄岂其殊，倚篷一吟看。
绣漪桥
作者：弘历
朝代：清
体裁：七言绝句

湖口东南第一桥，锁波委影势飘萧。假如借作天孙杼，绣出应饶泉客绡。
绣漪桥
作者：弘历
朝代：清
体裁：七言绝句

进舫长河过广源，石桥饮练锁溪园。风漪春水文章丽，神绣应成天女孙。
绣漪桥
作者：弘历
朝代：清
体裁：七言绝句

长桥湖口锁烟霞，荡桨过桥景倍嘉。白水平拖如匹练，红莲绣出几枝花。
绣漪桥
作者：弘历
朝代：清
体裁：七言律诗

长河舟进绣漪桥，湖泛昆明廓且遥。澜静微风名似负，景澄四宇实相邀。陌杨笼岸绿帷展，水荇牵舷翠带飘。轧橹声如答吟笔，凤凰墩近可停桡。
绥德斋
作者：弘历
朝代：清
体裁：七言绝句

常年布泽应春时，加赈灾区豫问之。昨岁幸丰恩旨少，斋临绥德略惭斯。
绥德斋
作者：弘历
朝代：清
体裁：古风

德者仁之端，绥者安之意。两字额檐间，时切箴已义。昌黎曾言德，君子小人异。君子居之安，斯亦非易事。必也克己私，而后施恩惠。惠心勿问吉，益之九五备。
绥德斋八韵
作者：弘历
朝代：清
体裁：五言排律

朴斲据佳胜，选题率与名。斯斋号绥德，切已益屏营。乂用谐三事，勤思惠万氓。风惟君子慎，草亦庶人情。缅禹曰予懋，钦尧在克明。乾元恒不息，谦吉凛亏盈。斧藻修常行，干文格八瀛。澡身拟铭席，敬迪奉天行。
继思斋题壁·其一
作者：弘历
朝代：清
体裁：七言绝句

斋搆陪都额继思，守成开创欲殊施。守成不敢旷吾职，庶可无孤开创时。
继思斋题壁·其二
作者：弘历
朝代：清
体裁：七言绝句

亥年戌岁两来兹，一度前猷一度思。累洽重熙蒙昔业，继之难矣愿蘉之。
继思斋题壁二首·其一
作者：弘历
朝代：清
体裁：七言绝句

祖宗思盖因创业，孙子思当在守基。创守不同同基业，继之敢不敬思之。
继思斋题壁二首·其二
作者：弘历
朝代：清
体裁：七言绝句

创守易难曾著论，守难谨以定评辞。聪听载告云仍辈，继此万年慎此思。
继霖
作者：弘历
朝代：清
体裁：古风

过雨刚两日，继霖遂盈尺。正合六月节，时行布优泽。北省率已遍，秋收希有穫。卫彰信未至，仍为心不怿。
续题狮子林八景 其一 清淑斋
作者：弘历
朝代：清
体裁：五言律诗

就树得佳阴，境原狮子林。假山亦碞龉，曲径致幽深。花色淑非艳，溪声清以沉。如云晤倪老，恐未契高襟。
续题狮子林八景 其七 横碧轩
作者：弘历
朝代：清
体裁：古风

文轩筑溪上，溪水如带横。一条拖碧玉，朗映心目清。有时漾轻漪，闪影翻檐楹。奚必藉鸢鱼，天然道趣呈。
续题狮子林八景 其三 探真书屋
作者：弘历
朝代：清
体裁：五言律诗

云廊拾级上，书屋号探真。讵在游文苑，所希识道津。精研足縆岁，深造贵潜神。欲问枕葄者，谁诚自得人。
续题狮子林八景 其二 小香幢
作者：弘历
朝代：清
体裁：七言绝句

一间楼涌小香幢，调御琉璃朗慧釭。珍重迂翁嘱如海，由来者个未全降。
续题狮子林八景 其五 画舫
作者：弘历
朝代：清
体裁：七言绝句

有溪有岸有舟呼，活景沿缘面面殊。欲傲清河书画舫，收来真迹是倪迂。
续题狮子林八景 其八 水门
作者：弘历
朝代：清
体裁：七言绝句

墙界林园水作门，泛舟雅似武陵源。赢他祇有渊明记，不及迂翁画卷存。
续题狮子林八景 其六 云林石室
作者：弘历
朝代：清
体裁：七言绝句

洒然石室额云林，元镇流风若可寻。却与田盘开别面，古松都隐剩嵚岑。
续题狮子林八景 其四 延景楼
作者：弘历
朝代：清
体裁：七言律诗

诡石玲珑栈径通，入来浑似万山中。近峰远渚揽次第，秋月春风观色空。拾级望遥目容与，焚檀习静意冲融。虽然延得江南景，罢露台惭未昔同。
绮思楼
作者：弘历
朝代：清
体裁：七言绝句

人孰无思思孰托，正心诚意圣经文。书楼偶一瞻檐额，略悔命名昔误云。
绮思楼
作者：弘历
朝代：清
体裁：七言绝句

口过非惟宜戒之，有为终不若无为。请看万紫千红者，大块何曾费绮思。
绮思楼
作者：弘历
朝代：清
体裁：七言绝句

文人清丽词华表，佛语戒深口过中。非是操戈依教外，细惟彼义觉诚通。
绮思楼
作者：弘历
朝代：清
体裁：七言绝句

李仙杜圣无绮语，岛瘦郊寒自一家。乡腻温柔实当戒，毫釐千里慎其差。
绮思楼
作者：弘历
朝代：清
体裁：七言绝句

绮思楼颜岁已深，少年于此学为吟。至今韵语虽无戒，不向唐家温李寻。
绮思楼口号
作者：弘历
朝代：清
体裁：七言绝句

每到居然有兴投，却非研练苦吟搜。匆匆得句匆匆去，试问高楼致诮不。
绮思楼口号
作者：弘历
朝代：清
体裁：七言绝句

讵是高楼助藻思，思由已岂藉他为。然因拾级增吟兴，藻以楼生亦曰宜。
绮望亭
作者：弘历
朝代：清
体裁：七言绝句

京研都鍊难诠妙，山色泉声总契神。骋望不因生绮思，超超祗觉迥凌尘。
绮望亭
作者：弘历
朝代：清
体裁：古风

依山搆亭台，高下天然置。东望则凭虚，豁如总一致。近颇聚闾阎，远亦带郊遂。生计军与民，何莫非吾事。讵曰适绮观，无不廑渊思。
绮望亭
作者：弘历
朝代：清
体裁：古风

山迥亭复敞，万景入望美。该之以一言，斯则莫如绮。横岭侧为峰，叶绿花方紫。画意兼吟裁，无过点缀耳。细玩绮之义，实在畎亩里。犁雨与耕云，兴锄及于耜。是绮诚绮哉，祈年切乎已。或曰斯乃食，绮谓衣而已。应思食重衣，绮况近乎靡。粟布足比户，焉有不仁彼。然而致艰愁，是吾乃所以。
绮望楼
作者：弘历
朝代：清
体裁：五言律诗

傍晚陟西冈，就阴为趁凉。门阶倚山谷，楼户俯城墙。碧宇开金颢，黄云报绮望。祈年今昔揆，即景祝宜旸。
绮望楼
作者：弘历
朝代：清
体裁：七言绝句

楼傍山城骋目宜，遐阡近陇绿云滋。今朝绮望神心畅，绝胜披华启秀时。
绮望楼
作者：弘历
朝代：清
体裁：七言绝句

楼登绮望一凭看，锦绣原非纂组观。虽乏桑麻富禾黍，求衣于食又何难。
绮望楼得句
作者：弘历
朝代：清
体裁：七言律诗

聚民至万尧章咏，倍蓰而今不啻过。置府更因设学校，兴文遂致听弦歌。俯瞻扑地填阛阓，远眺连云蔚黍禾。富矣教之诚在此，柳文却虑喻其驼。
绮望轩
作者：弘历
朝代：清
体裁：古风

山阴搆疏轩，一水回环抱。悦心仁智间，纵目烟霞表。麦畴及稻畦，秋夕将春晓。万景纷来参，大块富文藻。偶来试凭临，兴会殊不少。今朝槩且置，吾将事幽讨。
绮望轩
作者：弘历
朝代：清
体裁：古风

春律方依韦，春事未都冶。倚窗凝望人，何有于绮奼。然而绮之意，岂不在轩也。女夷鼓太和，会看昌昌者。
绮望轩
作者：弘历
朝代：清
体裁：古风

绮望山阴水之裔，水陆之华都称意。初春此意尚其遥，几缶古梅花始试。然而明窗净几间，潇洒颇因生静会。使其红紫烂漫时，睫眼当看凋谢至。
绮望轩
作者：弘历
朝代：清
体裁：七言绝句

蓝田嫩日霭迷离，敞榭凭陵春望宜。何必缬红将缛绿，端知绘事后于斯。
绮望轩
作者：弘历
朝代：清
体裁：七言绝句

高下黄云一色同，西成今岁幸绥丰。秋郊端胜春郊望，惟是閒花紫间红。
绮望轩即目
作者：弘历
朝代：清
体裁：五言律诗

山阴朴斲处，北望恰相宜。绿野铺禾候，黄云酿麦时。画工谁得绘，襄锦自为披。幸值雨旸若，戒盈励敬持。
维扬旋跸作
作者：弘历
朝代：清
体裁：七言律诗

南巡往返路胥经，古郡因教两日停。三月烟花虽入画，邗沟春水合扬舲。民情到处皆亲爱，我意无时忘抚宁。最喜云消辉旭影，宜旸夹岸麦葱青。
维扬览古
作者：弘历
朝代：清
体裁：七言律诗

清晨解缆发秦邮，落照维扬驻御舟。冈有枪旗宛是蜀，山才培塿亦称浮。建牙镇静犹传谢，通守文章更纪欧。寂寞隋堤烟柳在，秋宵谁见乱萤流。
维扬雨泛
作者：弘历
朝代：清
体裁：七言律诗

风吹湿玉一丝丝，廿里邗沟画舸移。望里平山烟外隐，到来初地岸傍宜。已知利穑欢农父，不用清尘谢雨师。敬读穹碑钦圣迹，承颜一例奉慈帷。
维舟鉴远堂遂登陆至万寿山
作者：弘历
朝代：清
体裁：古风

舟行既已久，溪堂可即陆。停桡步石堤，轩窗凭寓目。适自鉴中来，兹向鉴中瞩。水态兼山光，骋望无不足。游内与游外，东坡识果独。
绾春轩
作者：弘历
朝代：清
体裁：五言律诗

书轩亦绝胜，棐几傥来凭。旧学温何有，新知契几曾。砌花红雨过，庭树绿阴增。春意去杳矣，问谁绾得能。
绾春轩口号
作者：弘历
朝代：清
体裁：七言绝句

柳色微黄未作丝，春光春意已如斯。举头偶见檐前额，欲问将何以绾之。
绾春轩口号
作者：弘历
朝代：清
体裁：七言绝句

百尺垂丝绿影铺，敞轩逭暑坐斯须。忽然拟向长条问，流水春光绾得无。
绾春轩题垂杨柳
作者：弘历
朝代：清
体裁：七言律诗

一树垂杨阴满院，芸帷棐几称吟凭。不堪对雪道韫拟，何必当年张绪曾。栉栉云中凉月漏，濛濛晓际澹烟凝。青丝窣地几千尺，绾得春光许尔能。
绿云楼
作者：弘历
朝代：清
体裁：七言绝句

书楼拾级意为欣，敛尽秋云俯绿云。恰展韦编读初六，谓应陶侃惜加分。
绿云楼
作者：弘历
朝代：清
体裁：五言律诗

出树耸高楼，绿云尚尔稠。蔚青俯足底，缭白见山头。爱此非为雨，怜他幸傲秋。何来红数点，不拟再回眸。
绿云楼
作者：弘历
朝代：清
体裁：古风

别墅题名率因旧，高楼绿云我所题。万民生计恒深廑，千顷麦苗今复齐。雨意霁随轻风散，露光浓入晓烟低。登临骋望意多惬，不在花香与鸟啼。
绿云楼
作者：弘历
朝代：清
体裁：七言绝句

回廊曼转接书楼，万树偨池翠欲流。咨尔绿云莫张王，可知时节已新秋。
绿云楼
作者：弘历
朝代：清
体裁：五言律诗

夏木方张王，山楼未寂寥。三间恰临迥，一碧直连霄。肯使丰隆擅，还赢王母谣。天风与流荡，解令暑全消。
绿云楼
作者：弘历
朝代：清
体裁：五言律诗

天上云閒候，山中云尚稠。四邻全自绿，三架恰宜楼。日处色无定，风间韵若流。塞田又殊致，黄染欲登秋。
绿云楼
作者：弘历
朝代：清
体裁：五言律诗

小楼临树杪，万叶正缜纷。高处原无暑，俯来总是云。松风凉飒沓，花露气氤氲。弃日观书史，恧哉尊所闻。
绿云楼
作者：弘历
朝代：清
体裁：古风

小楼峭崖巅，崖高楼益迥。上下一绿间，恰似云垂影。弗雨雅宜晴，含风亦惟静。鹿踪映日迷，鹤声依露警。开窗因展书，趣在羲皇境。
绿云楼
作者：弘历
朝代：清
体裁：五言律诗

就崖搆精舍，出树得高楼。骋望天无际，憩身云上头。拂檐鸟影瞥，隔谷鹿声呦。自是常如此，我来兴偶投。
绿云楼
作者：弘历
朝代：清
体裁：古风

山树及田麦，均堪称绿云。树惟供揽结，麦实系耕耘。一因时所发，一因力之勤。收用亦自异，资食娱观分。登楼骋目间，高下殊品云。
绿云楼
作者：弘历
朝代：清
体裁：七言绝句

岂碍云閒去不留，山楼犹俯绿浮浮。非缘贪看林岚致，凉送清风满意投。
绿云楼
作者：弘历
朝代：清
体裁：七言绝句

岩树虽高楼更高，近林远樾景无逃。绿云设与山云合，嘉澍即应大霈膏。
绿云楼
作者：弘历
朝代：清
体裁：七言律诗

支硎小岭过非遥，别墅寒山近若招。遂进墙门寻曲径，便登楼级凭虚寮。绿云题额横松栋，绣野连塍竖麦苗。嫌彼亭台增点缀，无过走马看中消。
绿云楼
作者：弘历
朝代：清
体裁：七言绝句

树叶犹然密似云，秋暄浓蔚绿氤氲。何当顷刻为霖雨，菜圃荞田望正勤。
绿云楼
作者：弘历
朝代：清
体裁：古风

树既幻称云，云复幻称绿。绿本非云色，云岂真树族。是因假藉名，非有恶知木。真幻及是非，惟偶托名目。万事似此多，欲数难更仆。
绿云楼
作者：弘历
朝代：清
体裁：七言律诗

熙春新霁间轻阴，韶秀山姿畅好寻。支遁寒泉才满听，宧光别墅又登临。红梅翠竹天然绘，妙理清机不尽吟。千顷绿云饼饵计，凭观惟是悦予心。
绿云楼
作者：弘历
朝代：清
体裁：七言律诗

秋前密叶尚敷纷，试上书楼俯绿云。正喜千林翠如滴，谁教一缕白仍分。近帷已润芸青色，远峤还封螺黛纹。祗有鹿声藏不得，呦呦时共隐芝闻。
绿云楼
作者：弘历
朝代：清
体裁：七言绝句

绿树偨池近远冈，翻风叶叶送微凉。山田遥见罫方者，却喜云容欲作黄。
绿云楼
作者：弘历
朝代：清
体裁：五言律诗

莫谓云閒矣，斯云绿重不。绿围群岭腹，云接远峰头。级始今朝拾，句应五字留。到来过两月，虚掷笑何由。
绿云楼即目
作者：弘历
朝代：清
体裁：七言绝句

便门进即绿云楼，拾级閒登楼上头。蔚翠麦田真罨画，适来原在画中游。
绿云楼题句
作者：弘历
朝代：清
体裁：古风

暑天云易兴，更易在山谷。林天春云艰，雨沾乃称绿。绿云为寓名，暑云实所足。而楼占斯寓，较实应或恧。实主名为客，兹诚盍不速。作雨信不妨，溽节方中伏。藉泄秋霖气，宜旸万宝熟。
绿云楼题句
作者：弘历
朝代：清
体裁：七言绝句

高低绿叶蔚铺云，著我书楼与半分。设若循名责以实，硕为佳澍利耕耘。
绿云舫
作者：弘历
朝代：清
体裁：古风

入夏枝态密，过雨叶意润。以此貌绿云，宜哉那待问。而舍搆其间，拟舫真无吝。桨弗藉波荡，帆岂资风顺。如是泛虚舟，蓬瀛即可进。
绿云舫
作者：弘历
朝代：清
体裁：六言诗

山中既具天池，云舫雅合有之。然而未曾泛彼，亦曰偶尔名兹。室式虽肖野艇，阶基原筑岩陂。一笑拘虚若是，曷从庄论深思。
绿云舫
作者：弘历
朝代：清
体裁：古风

山中纵有水，靳固弗肯放。屈曲以为溪，引流始得畅。宽祗二三尺，那能容轻舫。是舫号绿云，乃筑岩涧上。夏霖落岩涧，飞瀑波涛漾。岂非浮宅临，虚名即实相。然而望雨际，徘徊无此状。绿云非真云，延伫徒惆怅。
绿云舫
作者：弘历
朝代：清
体裁：五言律诗

山中绿已齐，天半舫堪携。讵必登同李，定知疏漏嵇。氤氲非藉笔，沿泛不须堤。舣棹宜何处，武林西复西。
绿云舫
作者：弘历
朝代：清
体裁：古风

山泉难为贮，贮亦弗成湖。弗湖焉可舫，舫乃虚名夫。虚名向所恶，何斯设名吾。试思凿井泉，大地原水浮。万物托大地，孰非舫以居。则斯何不可，譬喻犹末乎。设仍不解义，详读云上需。
绿云舫
作者：弘历
朝代：清
体裁：古风

欲上最高者，先自低处登。事功及问学，舍是两无能。岩斋称舫久，原因假借名。久假而不归，恶知非有徵。绿云蔚千林，风吹波澜层。布帆与木桨，两弗资其行。防丘即可到，求仙笑茂陵。
绿云舫
作者：弘历
朝代：清
体裁：古风

甫向来青咏绿云，百盘岩磴下嶙峋。谷中有室谓之舫，亦号绿云名取新。兹云实乃喻林景，而云及舫胥非真。可知真者幻之对，非真即幻徒纷陈。幻中取乐藉遣闷，奚如一雨回苏万物欣。
绿云舫
作者：弘历
朝代：清
体裁：古风

盘纡下云磴，香岩云标望。就平得书齐，名曰绿云舫。此云及彼云，一实一虚状。而舫亦非舟，其虚原一样。是合参枯禅，无无亦无当。
绿云舫
作者：弘历
朝代：清
体裁：七言绝句

绿云深处镇停桡，玉海光中影荡摇。彼岸那须劳问渡，琳宫只在翠微标。
绿云舫
作者：弘历
朝代：清
体裁：五言律诗

绿云真绿云，一雨作其群。弗得可而得，此欣果是欣。淙淙千涧落，霭霭四邻分。比似昨年况，幸哉更底云。
绿云舫
作者：弘历
朝代：清
体裁：七言绝句

连林新绿蔚云齐，帆学飘然帷幕兮。设使舍舟更前进，水源应即武陵溪。
绿云舫
作者：弘历
朝代：清
体裁：五言律诗

首夏绿云稠，岩轩可号舟。菁葱都匝洽，蓊蔚互沉浮。自有波澜趣，何妨汗漫游。如云济川用，惭愧画中求。
绿净榭
作者：弘历
朝代：清
体裁：古风

入夏木叶齐，一绿千林净。虚榭弗设窗，四面油幢亘。对之有别契，离垢示戒定。何必疑是非，如镜光相映。
绿净榭
作者：弘历
朝代：清
体裁：古风

望林迟叶绿，真是无馀净。然绿岂终无，蓄极发必胜。槎枒森庭前，行见翠阴映。而予别有会，去习乃复性。
绿净榭口号
作者：弘历
朝代：清
体裁：七言绝句

敞榭偏宜绿树丛，既深而净韵薰风。斯时斯地诚宜喜，暑雨怨咨却念中。
绿帷舫
作者：弘历
朝代：清
体裁：七言绝句

不受波澜具舫意，一般烟雨泛湖心。载将书画宜何往，祗在潇湘深处寻。
绿帷舫
作者：弘历
朝代：清
体裁：七言绝句

傍水林斋叶吐齐，烟舲疑挂绿帷低。设如借与青莲李，应是风流到剡溪。
绿帷舫
作者：弘历
朝代：清
体裁：五言律诗

屋是沙棠舫，树为油绿帷。手垂堪掬月，目仰见翻漪。流动中含静，难图外有诗。新蒲摇翠影，讶似向前移。
绿帷舫
作者：弘历
朝代：清
体裁：古风

藉林为碧幔，结宇临清瑶。似舫则舫之，面面开芸寮。那计风顺逆，无虑水涨消。然予有深意，宁云寄兰桡。十思标名言，所以慎旰宵。
绿意廊
作者：弘历
朝代：清
体裁：七言绝句

卯当冒茅不违期，绿意宜看半吐时。设使盈庭铺翠毯，转怜黄染亦将随。
绿意廊
作者：弘历
朝代：清
体裁：七言绝句

屧步回廊略有思，佳名两字似孤其。既而转语代廊答，绿意在兹不在兹。
绿意廊
作者：弘历
朝代：清
体裁：古风

曲廊接池斋，缦回步逦迤。古柯抱槎枒，诡石矗㟪�。向阳茁微芽，绿意原恒此。虽非郑康成，颇似周夫子。
绿意廊
作者：弘历
朝代：清
体裁：古风

曲廊聊蹀步，题楣曰绿意。俯察草待萌，仰观叶未翳。将谓绿意无，廊名类虚置。徐顾向阳处，纽芽微微刺。乃知群雍候，富媪行将试。生机弗终穷，总一乾元气。
绿意廊
作者：弘历
朝代：清
体裁：七言绝句

绿意虽迟绿意存，试看贞下起乾元。效天法地人中立，系传明云道义门。
绿意廊
作者：弘历
朝代：清
体裁：七言绝句

近阶芽纽嫩青呈，屧步聊因消饭行。举首檐牙见题额，回廊今日善循名。
绿毯八韵山庄土美草丰连冈遍野而以鹿多恣食不致蔚长铺地不过寸馀诚绿毯也对而引兴用成八韵
作者：弘历
朝代：清
体裁：七言排律

绿毯试云何处最，最惟避暑此山庄。却非西旅织裘物，本是北人牧马场。雨足翠茵铺满地，夏中碧罽被连冈。鹤行无碍柔丛印，鹿□那容密剡长。度不尺盈刚及寸，闻殊香爇乃饶芳。奢哉温室氍毹汉，刺矣白家丝线唐。奚必郑元书作带，偶同李贺句归囊。莎罗小坐因成什，示俭因之缅训良。
绿玉盘
作者：弘历
朝代：清
体裁：五言律诗

槃敦其裁玉，琅玕非赠青。瓜皮无晁采，韭叶岂珑玲。弗翼来西洱，输诚贡大庭。绎思君奭语，愧觉不遑宁。
绿畦亭
作者：弘历
朝代：清
体裁：古风

倚巘为亭才四柱，绿畦近远皆堪睹。芃芃稻苗实异常，祗为今年若旸雨。十艰五遇岂易逢，时逮登埸尚延伫。宁不欣然宁不愁，安得岁岁如斯普。
绿畦亭
作者：弘历
朝代：清
体裁：七言绝句

山亭纵目见溪田，春冷鳞塍冻尚坚。待到暖融土脉润，布秧好茁绿芊芊。
绿畦亭
作者：弘历
朝代：清
体裁：七言绝句

常年艰致足春水，水足今春秧插齐。徼倖溪亭遥骋目，怀新绿意总萋萋。
绿畦亭
作者：弘历
朝代：清
体裁：七言绝句

鱼鳞俯瞰野村通，蓄水图将资穑功。虽是怀新时尚远，几多绿意在其中。
绿畦亭
作者：弘历
朝代：清
体裁：七言绝句

鳞塍近远蜃窗里，春事犹迟土脉融。即看平铺雪水足，菁葱绿意在其中。
绿畦亭口号
作者：弘历
朝代：清
体裁：七言绝句

依山亭以绿畦名，春稚犹然未起耕。虽曰拈吟非即景，何时可忘重农情。
绿畦亭口号
作者：弘历
朝代：清
体裁：七言绝句

观稼因之筑小亭，春冰铺泽满畦町。漫嫌绿意其中鲜，会看良苗熨眼青。
绿稠斋
作者：弘历
朝代：清
体裁：七言绝句

园中题额句多留，屡见弗鲜新者求。斋额一赡欣创得，恧他新绿未曾稠。
绿稠斋
作者：弘历
朝代：清
体裁：七言绝句

就树为斋号绿稠，满庭沃若翠阴流。非关孟氏论王道，事半亦看功倍酬。
绿稠斋即景
作者：弘历
朝代：清
体裁：七言绝句

问谁设色能为尔，绕屋绿云逐日加。正是清和即景句，不妨遮得远山斜。
绿稠斋口号
作者：弘历
朝代：清
体裁：七言绝句

绿叶当春尚未齐，循名似觉候应徯。却看阶际向阳草，片刻何曾相让兮。
绿稠斋口号
作者：弘历
朝代：清
体裁：七言绝句

绿叶看来日日稠，满庭嘉荫翠光浮。祗欣炎热无从到，那识白驹影若流。
绿缛亭
作者：弘历
朝代：清
体裁：七言绝句

田盘诸胜题以遍，剩此搜奇得创然。绿缛虽云时尚待，新吟七字意为鲜。
绿缛亭
作者：弘历
朝代：清
体裁：古风

霜间万叶丹，松下一亭绿。往往动天籁，绝胜戛哀玉。长烟敛寒空，因之畅遐瞩。
绿缛亭戏题
作者：弘历
朝代：清
体裁：七言绝句

林待翠交背阴冷，草看绿缛向阳和。因而忆得庐陵赋，谓尔青葱漫自多。
缅甸诗六十韵
作者：弘历
朝代：清
体裁：古风

缅甸南瀛裔，于古朱波是。赵宋宁宗时，一通中国始。元明数征讨，叛服亦云屡。宣慰仍土酋，羁縻而已矣。其时谁最駻，哒喇莽瑞体。考其所侵轶，陇川界迤逦。厥后明桂王，逃缅延喘哆。世庙宣索之，献出遵挥指。缅则置度外，遐荒非所取。然陇川一带，实入我界里。前岁莽猖獗，盖受缅指使。莽既刬削尽，缅斯漏网耳。蚕食邻如故，邻多向内志。大山及木邦，率有成言底。最先乃新街，归附发已薙。应琚往永昌，飞报受降事。所遣新街者，才八百军士。缅闻悉众争，不敌成败北。继进实朱崙，于楞木遇彼。彼此互杀伤，乃听贼计诡。撤兵进铁壁，贼遂蹑追尾。腊撒及陇川，以次崙退委。缅乃大蹂躏，劫略恣焚燬。盏达与干崖，土户遭兵毁。其时李时升，拥军惟守已。防禦之不足，进�焉可恃。缅更移兵东，木邦遭惊骇。应琚檄军援，又以无律纪。运粮粮或弃，饬进进或止。以此大狼藉，成功安可拟。我朝百年来，初未曾见此。此实予之过，应琚误任倚。方谓定莽能，谁知遇缅否。诚以今日观，不如病弗起。乘病人欺汝，汝罪尚可弭。病痊汝欺予，汝罪将安徙。初因任倚专，边情不遥制。继则觉或诈，军机万里揣。即如斩万贼，贼早败披靡。岂复至界内，狂逞肆屯蚁。降谕切询问，乃不能欺饰。一一具实陈，了了如吾旨。堂堂大清朝，岂受外侮理。追思西师役，允赖天锡祉。成功五年间，辟地二万里。岂复弗知足，佳兵心更侈。斯则事已张，师应不得已。绿旗向懦弱，加以气连馁。总因应琚昏，瞉瞀迷方轨。提镇咸偷安，战阵不亲履。更置示明章，勇将重建�。曾经百战身，忠贞视如子。必能同士卒，建绩纾予企。禁旅发健锐，突将无前尔。是皆笃知方，奋力屡敌忾。沿途饬弹压，驿骚无或致。军行时雨霏，吉占兆兵洗。会见旗鼓新，秋深乃大举。准夷实劲敌，缅丑岂其比。定期以冬春，伫听捷音喜。
缅莽
作者：弘历
朝代：清
体裁：古风

缅以地称莽以姓，木梳又因部落名。究之其三乃即一，至今方悉其真情。木之扰西盖已久，刘藻畏事恶称兵。莽之犯东在前岁，藻虑败露乃自刑。无何瘴起莽亦退，应琚攘为功已成。所诛数莽仅助恶，召散已遁阿瓦城。申命索之实未索，反受数部来投诚。古云受降如受敌，一无预备缅来争。绿旗之习素誇诈，应琚病际被惑荧。既至病痊畏不掉，遂肆欺诳图蒙听。军无纪律绩奚奏，向吾言失拟庖丁。滇师偾事志大略，用人弗当惭怦怦。
编订诗经乐谱全书竟因题八韵
作者：弘历
朝代：清
体裁：五言排律

三百蔽一句，关雎乐不淫。由来在言志，可以永诸音。清庙声钟磬，嘉宾鼓瑟琴。风王衰世叹，颂鲁本邦钦。谱古却沿俗，律商错用金。全书闻未昔，典乐创于今。美刺都关政，兴观可悦心。从头学诗竟，老更惜分阴。
网户进鱼
作者：弘历
朝代：清
体裁：古风

网户无租有官饷，役同黄头掌官舫。世传其业隶奉宸，家居赵北烟波漾。翠华经过群来迎，篮擎活鲤如嘘浪。各赉之金命散去，三十六鳞旋亦放。窃烹校人宁止一，即目谁能施巧术。因悟好逸不躬亲，诸弊由来从此出。
网鱼
作者：弘历
朝代：清
体裁：古风

网鱼塞湖中，银鲫向称美。施罛获藉藉，从人意甚喜。择硕留四五，馀仍放诸水。于取戒其多，况原斯湖里。长大供烹鬵，其期亦可指。从人或后言，窃渔谁禁彼。肩舆过隔岸，吾亦取诸此。逆诈虽不为，其实有此理。
罗㬋寺
作者：弘历
朝代：清
体裁：古风

佛子罗㬋罗，九岁家能舍。十大弟子中，密行第一者。试问与曼殊，是一抑二也。庭松独无言，谡谡清籁泻。
罗㬋寺
作者：弘历
朝代：清
体裁：七言绝句

罗㬋佛子更弟子，密行由来传阿含。何亦台山显灵迹，前三三即后三三。
罗㬋寺
作者：弘历
朝代：清
体裁：七言绝句

罗㬋明示寺名嘉，弟子亲承佛训加。密行由来称第一，峰峰树树总无遮。
罗㬋寺少憩·其一
作者：弘历
朝代：清
体裁：七言绝句

试问谁能转法轮，岫云松籁总天真。维摩不二曾无语，已是分明说与人。
罗㬋寺少憩·其二
作者：弘历
朝代：清
体裁：七言绝句

松亭如笠坐冥搜，却喜潇然满意幽。节物花朝谁点缀，篱边剪綵十分稠。
罗汉坪
作者：弘历
朝代：清
体裁：古风

昔闻台山迹，五百应真过。其来夫何自，其去又向那。至今传此坪，花宫据岩阿。中坐人天师，应真围骈罗。范铁各写形，神通不同科。偏乃缺其一，未至工传讹。不禁哑然笑，其然岂然呵。峰树及涧花，孰非应真么。
罗汉堂
作者：弘历
朝代：清
体裁：七言律诗

五百应真此休夏，香筵列坐貌堂堂。杯从何处同鸥渡，锡驻于斯聚雁行。一切有为法皆幻，六如无著偈犹详。佛居净土居尘世，度世婆心正未央。
罗汉洞
作者：弘历
朝代：清
体裁：古风

吹窍送劲寒，凝珠滴湿润。牝虚既生白，砥平仍俯峻。錾岩栖变相，龙象纷腾迅。逐景一清游，底虑嗤灵运。
罗汉洞勒壁
作者：弘历
朝代：清
体裁：古风

嵌崖云雾上，朱夏同深秋。天半无仙泉，何来玉乳流。空洞含灏气，瑞露湛湛浮。万缘于以静，六欲安能投。底须制毒龙，可以参泥牛。新题续旧章，历历记清游。
罗睺寺
作者：弘历
朝代：清
体裁：七言绝句

庵罗园据亩平巅，雪后春光静处妍。一任安名还立字，文殊不二祗如然。
罢围
作者：弘历
朝代：清
体裁：七言律诗

屡曾雪猎喜为诗，卷密放弥各有时。适以万林攒霰落，遂教千骑免围披。未能亲罢魏文惭，也觉吾衰宣圣思。策马还营慰心处，迤南应雨麦田滋。
罢渔
作者：弘历
朝代：清
体裁：古风

石湖略观鱼，少观旋即罢。西湖并弗观，意亦故有在。彼非出本浦，移放由官买。其利仍民得，略观当无碍。究以事弗实，作歌戒寮寀。此则湖中物，民业各分宰。闻为备水虞，数日禁捕采。厥牛未蹊田，夺之固无罪。长官在爱民，此事吾弗解。敖汉瀑摐摐，吉林流浼浼。何渔曾未经，藉此区区乃。罢禁付之民，网鬻资三倍。
罢猎
作者：弘历
朝代：清
体裁：七言律诗

仲秋下浣雨殊常，九曲伊逊增涨狂。行绕山巅驻武帐，俯看崖口阙舆梁。为怜万骑艰行李，且报千溪洳猎场。即鹿无虞不如舍，宁当一律视山庄。
罢猎出崖口
作者：弘历
朝代：清
体裁：五言律诗

罢猎出崖口，休兹藩部群。跽瞻仍恋恋，归去各欣欣。山向南来暖，情留北望殷。丰碑读前作，纬武要经文。
罨画悾
作者：弘历
朝代：清
体裁：七言绝句

肩舆�迤入霞标，书室东廊接小寮。悾俯林峦活画意，问谁黄范得能描。
罨画窗
作者：弘历
朝代：清
体裁：七言绝句

一年一度一留诗，满眼秋光又此披。却笑石渠高庋者，可能活趣有如斯。
罨画窗
作者：弘历
朝代：清
体裁：七言绝句

下临无地一窗虚，带水屏山揽结馀。最爱锤峰刚对座，羲皇前物起吟予。
罨画窗
作者：弘历
朝代：清
体裁：七言绝句

俯畅欣兹片刻閒，高家烟树米家山。一时数典飞遐想，却在霞标精舍间。
罨画窗
作者：弘历
朝代：清
体裁：七言绝句

凌虚书屋枕崇峦，画意当窗无尽观。今日居然欣创见，岧峣穹塔绿云端。
罨画窗
作者：弘历
朝代：清
体裁：七言绝句

几盘云径万峰晴，小阁凌虚畅远情。今日凭窗真是喜，一川多稼报秋成。
罨画窗
作者：弘历
朝代：清
体裁：七言绝句

北转回廊屋两间，窗临活画是秋山。底缘识得其中趣，天与淡而云与閒。
罨画窗
作者：弘历
朝代：清
体裁：五言律诗

回廊连密室，蜃牖向东开。水态山情萃，身閒心静陪。画披八面活，神契一元该。偶至隔三岁，经营笑误㦲。
罨画窗
作者：弘历
朝代：清
体裁：七言绝句

寒林古木翠微间，积素依稀皴远山。设问画家应谁氏，所披彷髴似荆关。
罨画窗
作者：弘历
朝代：清
体裁：七言绝句

山田千亩又逢丰，圣藻当年联语同。俯似石渠画展马，移来塞外此豳风。
罨画窗
作者：弘历
朝代：清
体裁：七言绝句

春风秋月景非同，朝霭夕岚画岂工。四扇蜃窗随分纳，清供眺咏兴无穷。
罨画窗
作者：弘历
朝代：清
体裁：七言绝句

朝暮烟岚变莫穷，试询此画若为工。分明岩室霞标左，秖欠锤峰蓦入中。
罨画窗
作者：弘历
朝代：清
体裁：古风

浓青湿翠罗孱颜，生动气韵虚窗间。四时展画各殊致，今朝直揭高房山。到处题名历可数，纳奇观此为鼻祖。汉唐真迹已莫睹，况是丹青遗太古。
罨画窗
作者：弘历
朝代：清
体裁：七言绝句

点砌叶多林渐空，个间活景画难工。却饶无尽烟云意，收入凭窗默会中。
罨画窗
作者：弘历
朝代：清
体裁：七言绝句

爓爓平川夕照斜，开窗林巘纳无遮。将军金碧倪黄韵，所喜不名其一家。
罨画窗
作者：弘历
朝代：清
体裁：七言绝句

玻瓈一片画中央，四季循环逐景张。恰看山姿馀积素，分明今日对河阳。
罨画窗
作者：弘历
朝代：清
体裁：七言绝句

窗前绘景四时新，不较何家笔法皴。一带香山遥展画，昨来也是画中人。
罨画窗
作者：弘历
朝代：清
体裁：七言绝句

纳远虚窗纵目殊，宁关山水供清娱。黍高稻下绿云蔚，胜展程家耕作图。
罨画窗
作者：弘历
朝代：清
体裁：七言绝句

肩舆取暇陟云衢，憩众因之摘句吾。那识此窗名罨画，分明眼底看西湖。
罨画窗
作者：弘历
朝代：清
体裁：七言绝句

近岭遥峰面面呈，㟏岈潇落最多情。今朝所会又殊特，直展寒林阅李成。
罨画窗
作者：弘历
朝代：清
体裁：七言绝句

近巘遥峰一览中，最欣铺甸绿苗芃。山庄指日临数典，画异勤农意总同。
罨画窗
作者：弘历
朝代：清
体裁：七言绝句

霞标攀陟不来常，凭揽新秋书景张。举首锤峰正当户，化工应识在山庄。
罨画窗·其一
作者：弘历
朝代：清
体裁：七言绝句

室据山高来不频，偶来便尔畅心神。一天秋景云窗外，大似王蒙荷叶皴。
罨画窗·其二
作者：弘历
朝代：清
体裁：七言绝句

见说佳山似真画，或称佳画即真山。世情定论曾谁是，我亦疑黂于此间。
罨画窗作歌
作者：弘历
朝代：清
体裁：古风

丽瞩轩傍向东窗，名之罨画亦久矣。登高仆从岂不劳，息彼因之坐徙倚。近界湖楼远昆明，一揽沧茫悉源委。近源者沼为溪田，远委者汇为湖水。楼台点缀镜影中，村墟掩映春烟里。红桃绿柳更解事，治而未酣契妙理。活画富有游目间，笑彼倪黄寒俭体。既为怡然复默然，设无作者安有此。知过论己自讼之，摛藻益增惭愧耳。
罨画窗作歌
作者：弘历
朝代：清
体裁：古风

山房有窗向东开，率与名之曰罨画。画中四时景不同，而最宜者鳞塍界。鳞塍忧乐亦弗齐，乐惟时若忧则水旱萦深思。今年幸值麦收好，日烜兼被渥雨滋。凭窗骋目如错绣，黄者麦场绿者黍禾茂。绝胜林木及岩花，开我殷怀吟兴凑。昆明近俯澄泓水，其源玉泉原在此。乳窦混混不舍间，百顷湖光致渺瀰。本因节宣济农功，何来榭敞与楼重。知我罪我艰置答，惟增惭愧心田中。
罨画窗口号
作者：弘历
朝代：清
体裁：七言绝句

待月登台已弗为，窗开台下偶凭之。旧留题历从头阅，曰不可留祗是时。
罨画窗口号
作者：弘历
朝代：清
体裁：七言绝句

待月高台懒不登，推窗原可就虚凭。峰峦一幅新秋景，绿叶犹看护几层。
罨画窗塔湾行宫旁室曲折临水致有佳趣因以避暑山庄内窗名名之
作者：弘历
朝代：清
体裁：七言绝句

虚窗正对绿波涯，名借山庄号水斋。却似石渠披妙迹，水容山态各臻佳。
罨画窗得句
作者：弘历
朝代：清
体裁：七言绝句

到处虚窗名罨画，画情殊致总堪凭。山樵雄厚云林简，不碍都称最上乘。
罨画轩
作者：弘历
朝代：清
体裁：五言律诗

佳处都如画，对佳必有轩。因之名亦屡，自觉数于言。然遇目所睹，孰非心所存。问今即景者，却好在春温。
罨画轩
作者：弘历
朝代：清
体裁：古风

假山亦有轩，虚轩亦纳景。楣额应予名，罨画颇称境。试间罨何画，大痴富春岭。祇合神韵求，弗以花柳逞。避暑霞标窗，视此乃益迥。
罨画轩
作者：弘历
朝代：清
体裁：古风

夏窗宜洞启，画意罨其间。树阴翠带凉，苔色润生烟。望若无定态，对之有馀閒。六法曾不拘，三庚谁则闲。不为米海岳，定是高房山。
罨画轩
作者：弘历
朝代：清
体裁：七言绝句

小憩云轩片刻閒，俯临近水复遥山。石渠底用携佳卷，六法天然丈室间。
罨画轩
作者：弘历
朝代：清
体裁：五言律诗

山廊屧步上，坐迥望弥遥。太液春波见，琼华宿雪消。绿轻苔作色，黄重柳垂条。绘事东皇巧，付之物自描。
罨画轩
作者：弘历
朝代：清
体裁：五言律诗

曲廊宛转上，无碍雪飘飘。罨牖真披画，当春果是韶。远林花点缀，近砌土融消。命笔问谁氏，依稀赵干描。
罨画轩
作者：弘历
朝代：清
体裁：七言绝句

未看稊柳觅金杨，罨画轩犹勒众芳。绘事悟知当后素，宣尼用韪起予商。
罨画轩
作者：弘历
朝代：清
体裁：六言诗

活趣递看四季，妙处不名一家。似胜襄阳画舫，徒称博古生涯。
罨画轩
作者：弘历
朝代：清
体裁：五言律诗

画意罨楣檐，萧疏正不嫌。行看春欲发，已喜日烘暹。苔纽青含晕，柳稊黄动尖。因之悟六法，藻缋始沉潜。
罨画轩
作者：弘历
朝代：清
体裁：古风

画水谓之水，画石谓之石。惟其有定名，未能免浮迹。兹轩号罨画，初无成见择。波态复岚光，风清与月白。偶来一俯仰，触目皆莫逆。点笔咏真图，身在图中适。
罨画轩
作者：弘历
朝代：清
体裁：七言绝句

碧天云敛霁光披，滴滴明珠缀柳丝。宿雨初收晓烟泮，米家画法正如斯。
罨画轩口号
作者：弘历
朝代：清
体裁：七言绝句

腊底年初望雪滋，今来积素映心怡。因知景是天然好，留白虽佳属作为。
罨画轩得句
作者：弘历
朝代：清
体裁：七言绝句

罨画今朝又觉殊，红霞影衬绿云铺。分明倩马和之笔，写得荷亭纳爽图。
罨画轩戏题
作者：弘历
朝代：清
体裁：古风

岩轩恒在斯，一岁一二至。至则画罨前，四时景各异。气韵复生动，似胜石渠秘。知然而弗然，自笑殊多事。
罨画轩题句
作者：弘历
朝代：清
体裁：古风

适步读画廊，高轩见罨画。来凭罨画窗，读画隔岸对。彼此谁主宾，一例供清会。景纳春秋佳，格突倪黄�。想像轩有言，却不劳行迈。
署两广总督郭世勋广西巡抚陈用敷合奏早稻收成八分有馀诗以志慰
作者：弘历
朝代：清
体裁：七言律诗

一粤而分西与东，督兼抚各贵和衷。奚妨联牍报穑事，岂是越樽侵武功。披简欣看分过八，庆农又遇稔称中。满招谦受评量处，惟是夔夔惕不穷。
署两江总督苏凌阿等奏报丰汛六堡黄河漫口合龙诗以志慰六韵
作者：弘历
朝代：清
体裁：五言排律

仪封昔蒇事，丑至卯之年。丰汛今夏决，合龙五月全。督筹不馀力，疏堵实称贤。功过彼自定，重轻我慎权。幸哉民免沴，继可稼谋田。更有堪欣者，同来阅捷篇。
署两江总督苏凌阿署陜西布政使倭什布各报雨泽诗以志慰
作者：弘历
朝代：清
体裁：七言律诗

江苏报雨及西秦，两处发章一日臻。南逮水田欣透足，北虽陆地总沾均。民资衣食身应乐，户鲜饥寒风自淳。心切治安无别术，祈年乾惕寸衷寅。
署四川总督福宁四川将军观成奏攻克旗鼓寨全行荡平诗以志慰
作者：弘历
朝代：清
体裁：七言律诗

老臣旗鼓攻邪教，功逮垂成没可怜。署督将军勤继绩，川兵屯土力同宣。万馀贼匪犹抗禦，十者雄强竟破坚。获首�群西路净，伫钟祥扫大功全。
署将军明亮等奏官兵攻克平陇贼巢诗以志慰
作者：弘历
朝代：清
体裁：七言律诗

荩臣继逝心如失，两将调停意少苏。遄命大员商进�，可嘉同志竭佳谟。乾州已获仍前烈，平陇兹收续后诛。速待生擒致二竖，十全功外一功符。
署山东巡抚国泰奏报得雨
作者：弘历
朝代：清
体裁：七言律诗

遥缱济南泽沛迟，几番驰谕往询之。幸闻仲月廿之四，得渥甘膏雨及时。麦早登仓原报稔，禾方蔚亩正含滋。南瞻不觉手加额，普为吾民叩昊慈。
署山西巡抚明兴奏报大同等处续得透雨诗以志慰
作者：弘历
朝代：清
体裁：七言律诗

大同昨岁今春旱，孟仲夏方膏被优。播种秋田望收穫，借粮贫户解穷愁。省城月季沾霖续，各郡禾苗继雨稠。却自别闻漳水弱，严教亲勘戒辞浮。
署山西巡抚明兴报雨诗以志事
作者：弘历
朝代：清
体裁：五言律诗

斋居虽简政，驿牍则恒披。辰接晋省奏，雨称各属滋。继膏真益渥，与豫恰同时。晴晦斯无定，尚蕲甘泽施。
署山西巡抚海宁奏通省秋收八分有馀诗以志慰
作者：弘历
朝代：清
体裁：七言律诗

八分馀穫稔之中，迤北春膏欠失丰。却已闾阎逭饥馑，幸教场圃致盈充。更欣秋雨隰原渥，争播甫田麰麦同。奚藉重申馀九谕，由来知俭是唐风。
署工部尚书惠龄奏官兵扫荡凉山贼匪尽净诗以志慰六韵
作者：弘历
朝代：清
体裁：五言排律

据险贼分守，一将当万夫。垂绳拊降者，攀壁上雄徒。攻左仍袭右，身先励志谟。二凶获生有，群党�全无。进合邱山旅，旋申华耀诛。佳哉诚跨灶，五字誉应吾。
署广西巡抚台布浙江巡抚玉德山西巡抚伯麟先后奏报收成均八分有馀诗以志慰
作者：弘历
朝代：清
体裁：七言律诗

批朱每早企深衷，各省农田一念同。不谓参差三境报，均称馀有八分中。因思曰庶加曰富，无外民功在穑功。此合慰哉慰仍怃，凯音何事盼犹忡。
署总督闵鹗元及江苏布政使李封各奏报得雨情形诗以志慰
作者：弘历
朝代：清
体裁：七言律诗

抚臣署督驻清江，布政居吴发奏艭。淮沛幸闻被优泽，苏松继报起新䎫。黍高稻下胥芃蔚，鹄面鸠形尽解�。虔谢天恩真赐瑞，表章底藉穗称双。
署江苏巡抚长麟奏麦收八分有馀诗以志慰
作者：弘历
朝代：清
体裁：七言律诗

八分赢者报淮徐，三府州仍一胜诸。其二苏松及海郡，当春雨水致秋虚。统论犹不失中稔，详阅亦称堪慰予。普宇屡丰心以硕，自惭奢望实难除。
署江西巡抚姚棻奏报二麦收成八分馀诗以志慰
作者：弘历
朝代：清
体裁：七言律诗

西江不以麦为重，近亦青黄不接资。兹逮将收通省算，竟能有穫八分奇。大田多种秋成望，市价无增民气怡。南顾曷胜额手慰，慰中益惧满招亏。
署河南巡抚梁肯堂奏报得雨诗以志事
作者：弘历
朝代：清
体裁：五言律诗

秋泽今年渥，大都南北同。所欣豫各属，又沭雨冬中。宿麦资优润，夏田可冀丰。兹惟雪沾寸，希霰正颙衷。
署河南巡抚梁肯堂奏报通省收成八分有馀诗以志慰
作者：弘历
朝代：清
体裁：七言律诗

八分亦可称中稔，春旱深虞此望无。所幸夏霖沾甫畛，因邀秋熟庆农夫。截长补短合省计，九逊七饶报岁输。谷穫价平民气豫，慰哉惟与敬为俱。
署河南巡抚梁肯堂奏报雨泽种麦情形诗以志慰
作者：弘历
朝代：清
体裁：五言律诗

豫以麦为秋，幸逢秋雨稠。土膏九府润，播种四州侔。粮价胥平减，民情自乐休。祈年吾意切，此外更何求。
署湖北巡抚舒常奏报二麦有收诗以志慰
作者：弘历
朝代：清
体裁：七言律诗

乙已深怜湖北饥，幸逢丙午有秋资。虽然元气岂易复，为是农功恒系思。却喜飞章行馆到，报收二麦八分披。更称时若秋堪卜，敢以满期以敬期。
署福建巡抚伍拉纳奏雨水田禾情形诗以志慰
作者：弘历
朝代：清
体裁：古风

兵后多凶年，此语古所有。台湾虽海外，省同应共受。以此恒关心，为祝逢年阜。春雨早报沾，麦收七分富。兹复驰奏章，时若利田亩。禾苗愈长发，蔬薯胥畅茂。南瞻庆同民，不禁频额手。纳稼其尚遥，慎戒满招咎。
署福建巡抚魁伦奏早稻收成八分米粮价减诗以志事
作者：弘历
朝代：清
体裁：七言律诗

昨岁漳泉被水灾，粮空盗甚势虺隤。廉知大小官方弊，渐至闾阎民气摧。道政齐刑不得已，风凋俗敝实堪哀。中穰稍救食艰困，南望闽疆愧满腮。
署陕甘总督勒保奏报秋田八分收成诗以志慰
作者：弘历
朝代：清
体裁：古风

迩岁甘省未报灾，向连岁灾因作弊。审知亦弗罪愚民，惟罪欺贪之恶吏。今年春夏雨泽稀，督臣先事已奏至。后经得雨仍有收，署督臣兹陈次第。被霜雹者乃偏灾，缓征借谷胥按例。各府州收虽不同，合省总以八分计。额手吾民免饥馑，并饬妥办俾受惠。惠民扫逆胥实政，惟尽吾心仰天赐。
署陕甘总督勒保奏甘肃收成八分有馀诗以志慰
作者：弘历
朝代：清
体裁：七言律诗

弊行每岁报灾被，弊去连年遇稔频。惟以实陈饬诸吏，弗因逭赋问于民。中丰固幸安老幼，偏歉仍教赈弱贫。正值督臣同阅奏，慰中增惕我君臣。
署陕甘总督巴延三报雨诗以志慰时总督勒保入觐后甫出京回任该署督闻信由甘回陕途次将雨雪情形驰章奏报
作者：弘历
朝代：清
体裁：七言律诗

北省今年春泽丰，甘兰路远企怀中。报来各郡雨兼雪，落处入田化即融。谷种播真资润沃，麦苗茁益发青葱。擘章时正对嘉澍，内外沾恩感切衷。
署陕甘总督庆桂奏报甘省得雪诗以志事
作者：弘历
朝代：清
体裁：七言律诗

兰州除夕及元正，瑞雪缤纷过午晴。虽是形家书解厄，可知是日霁都城。一方弗见他方见，彼处之氓此处氓。利麦实佳遥为庆，而犹因近望怦怦。
署陕甘总督秦承恩云南巡抚江兰各报秋收分数诗以志慰
作者：弘历
朝代：清
体裁：七言律诗

总计年成向有诗，江苏继报九分宜。滇南甘北均续至，九也八乎各有奇。诸省统欣逮上稔，两河同复庆安夷。靖苗近更频来捷，何以酬天畏自知。
署陜甘总督勒保奏报甘省普沾甘雨诗以志慰
作者：弘历
朝代：清
体裁：七言律诗

旧腊新正渥雪沾，夏初春末好霖兼。河东西总澍膏润，禾早晚希秋熟占。充裕市廛粮价减，盖藏村舍土风恬。谕驰海表知详悉，北顾应同喜气添。
署陜甘总督毕沅奏甘省各属被旱情形诗以志事
作者：弘历
朝代：清
体裁：七言律诗

从来地瘠民贫处，忽报霜浓雨缺闻。麦固失收绝夏望，禾仍待泽冀秋殷。览卿已切尸祝代，而我曾无远近分。乏善策惟力补救，预教发帑备赒勤。
羃翠轩
作者：弘历
朝代：清
体裁：七言绝句

写碧流清无定形，爽风响度籁泠泠。了知不是汝阴境，却有东坡择胜亭。
羃翠轩
作者：弘历
朝代：清
体裁：七言绝句

新叶林间尚未披，文轩纵目望无涯。漫言嘉荫犹迟待，一瞬应看羃翠时。
羃翠轩
作者：弘历
朝代：清
体裁：七言绝句

新叶虽然未吐枝，连林老干故偨池。漫嫌曦影轩楹漏，会看重阴羃翠时。
羃翠轩
作者：弘历
朝代：清
体裁：五言律诗

筑室乔林下，菁葱羃翠阴。天然得庇荫，自尔效深沉。六月那知暑，假山成古岑。偶来值斯暇，便与染毫吟。
羃翠轩得句
作者：弘历
朝代：清
体裁：古风

轩在假山巅，回廊接以上。由廊须步陟，拾级艰攀仰。轻舆自冈登，至轩骋目朗。人劳已则逸，此愧亦堪想。
羊祜城
作者：弘历
朝代：清
体裁：七言绝句

伐吴功弗就垂成，荐预终能江左平。为谷为陵碑总失，至今人尚识羊城。
羊祜城
作者：弘历
朝代：清
体裁：七言绝句

功名那似德名长，好是民心各具良。杜氏谷陵今总失，荒城此日尚存羊。
羊祜城
作者：弘历
朝代：清
体裁：七言绝句

土堆沙埂半榛荆，遗迹偏牵吊古情。杜预谷陵都变尽，至今羊祜尚传城。
羊祜城
作者：弘历
朝代：清
体裁：七言绝句

桑梓犹传仆射城，岘山堕泪感舆情。由来仁胜功远矣，元凯沈碑空好名。
群峰雪霁歌题黄鼎大幅
作者：弘历
朝代：清
体裁：古风

向闻宗苍之师曰黄鼎，其迹盖弗多见见两三。群峰雪霁见斯幅，理大物博实不凡。乃知源清流必洁，兹岂易言青出蓝。峨嵋太华未可辨，群玉簇簇攒峰尖。白云出没反在下，云下复有飞泉百道垂崭岩。精蓝野店间位置，各宜其处堪幽探。水碓舂米白流涧，酒馆避冷青标帘。过桥跁跒驴蹄滑，负担㱥殑客背儳。山僧闭户顾不出，自把一卷参华严。劳逸色空略具示所饶，逼人寒意顿欲重裘添。宗苍告我画应气韵胜，是乃突出气韵全以神包函。
群玉亭
作者：弘历
朝代：清
体裁：七言绝句

山色四邻曲径通，翼然亭子宛其中。设如策府方群玉，枕葄兴心亦不穷。
翠云堂
作者：弘历
朝代：清
体裁：五言律诗

乔枝结圆盖，过雨翠犹浓。色不随花易，声宜与籁逢。抚馀真却暑，望处那藏峰。柱下如相遇，人间漫拟龙。
翠云堂
作者：弘历
朝代：清
体裁：古风

书堂郁郁深翠云，古香满屋霏编芸。偶来展读之未暇，奚有行知与尊闻。两株老桧堂阴峙，人非夷齐即黄绮。春秋荣谢夫岂知，金明成败不预已。桧下牡丹开数丛，一时韶华应付尔。
翠云堂
作者：弘历
朝代：清
体裁：五言律诗

冒雨来灵沼，开晴坐翠云。八窗延霁景，双桧谡寒氛。塔影中峰矗，铃声下界闻。心閒何所托，竹素挹清芬。
翠云堂
作者：弘历
朝代：清
体裁：五言律诗

别墅筑滦阳，依岩复搆堂。有云都是翠，无树不含苍。游目属空廓，研精寓缥缃。雨过风益峭，纳得八窗凉。
翠云堂
作者：弘历
朝代：清
体裁：七言绝句

千林新叶密擎扶，翠色如云一例铺。双栝对他若相谓，终无改度似予乎。
翠云堂
作者：弘历
朝代：清
体裁：古风

华滋馆之后，翠云向有堂。堂名实久题，馆额乃新装。华滋重春韶，翠云在秋光。原因双古栝，庭阴峙郁苍。四时无改色，童童佳荫凉。春华过则无，难此较短长。家丞庶子间，兴托应知方。
翠云堂
作者：弘历
朝代：清
体裁：五言律诗

双栝不知古，一庭都是云。色宁春所染，声每静中闻。得句恒于此，入图亦绝群。金源那须忆，桑海早成纷。
翠云堂
作者：弘历
朝代：清
体裁：五言律诗

双栝立堂襟，盈窗翠影侵。问年金代阅，此日仲春临。蔽砌童童蔚，如幢戟戟森。别林叶未放，不改识贞心。
翠云堂
作者：弘历
朝代：清
体裁：古风

堂北阴森森，金源双树在。过雨翠益浓，涛翻青色海。梧竹不敢鸣，众音之所汇。我来实九夏，九秋如我待。旱树多回苏，枝叶曾无改。
翠云堂
作者：弘历
朝代：清
体裁：五言律诗

堂在华滋后，迩年弗亟临。率惭多搆筑，早戒更侵寻。绿重阴随张，红消芳欲沈。祗饶双古枯，不改翠森森。
翠云堂
作者：弘历
朝代：清
体裁：古风

树叶喻以云，云色譬以翠。幻中益增幻，夫孰为实事。然而实自在，弗出兹堂际。千林叶未张，双柯翠恒翳。四时色无改，万籁声犹备。幻中实若斯，是第一义谛。
翠云堂
作者：弘历
朝代：清
体裁：古风

树背两古栝，不知春与秋。盘盘鸾孔间，四季翠恒流。昔或拟之云，云实有展收。今欲付之堂，堂实无应酬。不如坐其下，息念以优游。
翠云堂
作者：弘历
朝代：清
体裁：五言律诗

满院翠阴浓，书堂喜乍逢。树张青伞盖，峰隐玉芙蓉。舞态看无定，翻声听镇舂。如云云可拟，了识善从龙。
翠云堂
作者：弘历
朝代：清
体裁：七言律诗

背栝山堂号翠云，松杉间植合同群。好风端自树中得，古寺遥从岭外分。得句底须希六代，读书祗合展三坟。坐来谡谡檐端递，弘景何殊向所闻。
翠云堂
作者：弘历
朝代：清
体裁：七言律诗

郁郁青松列四株，庭前虬盖翠阴扶。秋临复此乘凉好，月上何曾对影孤。过去片时即万古，未来百岁待斯须。崇山设以商颜拟，不入留侯计里趋。
翠云堂
作者：弘历
朝代：清
体裁：五言律诗

馆后有书堂，翠云双桧苍。园中斯最古，户外迥含凉。引趣自山水，怡情足缥缃。却惟来便去，席不暖其常。
翠云堂
作者：弘历
朝代：清
体裁：古风

馆居乎前堂居后，隔数武宜行饭走。馆曰华滋堂翠云，卉华栝翠相为友。前后位置似不伦，有别意焉人识否。卉华无过几日暂，栝云历数百年久。李歌堪恨去年花，苏云何物如汝寿。暂前久后理合然，笑多事哉费言剖。
翠云堂双栝行
作者：弘历
朝代：清
体裁：古风

齐为弟兮夷为兄，树中之圣圣之清。盘盘虬干一庭翠，六月秋风满座生。故宫却见层椒上，遗迹金元空怅望。尔时歌舞对春韶，不誇双栝誇花放。离宫沿革率非旧，阅岁佳阴盖数亩。难兄难弟标双清，同林杂植无其耦。屈之久者信之长，后老生意方堂堂。不见堤柳及陌扬，十年成荫百年僵。
翠云堂古栝行
作者：弘历
朝代：清
体裁：古风

堂阴古栝双参天，轮囷閜砢虬龙骞。春风秋月谡谡然，伯埙仲篪夷齐肩。少言历世八百年，金颠明踬纷云烟。堂构或易根不迁，木中信有劫外仙。似常无言示真诠，殷鉴在此尚慎旃。
翠云堂咏古栝
作者：弘历
朝代：清
体裁：七言绝句

两株高栝植金源，庾信休誇古度存。不与群芳共枯菀，经冬依旧绿阴繁。
翠云堂咏古栝
作者：弘历
朝代：清
体裁：五言律诗

古栝峙堂阴，翠云覆院深。是为无改度，从识有贞心。惜彼叶未吐，爱兹干自森。树如人物拟，隐士传中寻。
翠云堂对雨
作者：弘历
朝代：清
体裁：五言律诗

名山寻冒雨，长夏喜乘凉。园内此堂古，庭阴双桧苍。云容空翠合，烟意远峰藏。且置登山屐，怡情是缥缃。
翠云堂得句
作者：弘历
朝代：清
体裁：古风

昨岁憩于斯，栝卉分明辩。前后久暂间，哓哓纷未免。古栝及时卉，岂具伯仲拣。则兹五字吟，辞多躁非善。掷笔笑而去，一时兴偶遣。
翠云堂放歌
作者：弘历
朝代：清
体裁：古风

堂后双栝千百年，堂前数松拱把耳。我爱栝兮如古人，我抚松兮若幼士。后生可畏不云乎，松当齐栝本常理。少言须待三百年，其时应付何人视。仿佛种栝者有云，至哉逸少已标旨。
翠云堂歌
作者：弘历
朝代：清
体裁：古风

老栝一双郁翠云，几千百年盘其根。蓊薱历冬不改色，栝古堂古相氤氲。虽然堂几经修葺，栝如弗知比肩立。有若傲堂孰久暂，为解之曰慢汲汲。须知有象无不坏，幻中久暂原一概。南华齐物略涉藩，其于无言尚未会。
翠云堂题句
作者：弘历
朝代：清
体裁：五言律诗

问尔云称翠，云何雨未施。飒阴亦奚济，谡籁似相欺。骋目烦增绪，倚吟懒搆思。林泉如望幸，索待泽沾时。
翠云屏
作者：弘历
朝代：清

崔巍孤峰削玉华，山枢旁出古槎枒。何人解事为镌泐，语凿空犹道女蜗。
翠云山房
作者：弘历
朝代：清
体裁：七言律诗

罨画林岚足静供，分明日照紫芙蓉。拈须得句松当户，侧耳听泉鹿守峰。别馆暂停春半跸，招提恰送讲时钟。楼窗纳远閒凭眺，雪后青郊尽力农。
翠云山房作
作者：弘历
朝代：清
体裁：七言律诗

春冬无改青云丛，明亭密室宛转通。千秋以上几编史，半日之憩十亩宫。风清月白尽堪托，今来昔去其何穷。苍岩拔地有绝识，不著一语参穹窿。
翠云山房杏花盛开用邓尉香雪海歌韵以去岁今日恰在邓尉观梅也
作者：弘历
朝代：清
体裁：古风

山房驻辇息金吾，山房重来如到初。东风花事正绝胜，南梅北杏言非诬。倚岩扶巘致各别，笑云烘日颜齐舒。开不在先亦不后，蓄眼似有神为模。七字未可搁笔罢，六飞匪为临芳纡。应时即景便且近，还赢江国遥征途。底须肥瘦较品格，均有蜂蝶纷来趋。满山红雪香未歇，王母嵰山致馈馀。勃窣双成引嘉庆，琅璈云瑟为声娱。是雪非海亦非湖，仙山自与人间殊。俨如佛拈色空色，更欣天假需云需。晚来应有养花雨，隔窗点滴参清疏。邓尉擅名二千载，未如幽谷偏高孤。兴来摛词为说项，去年此日刚临吴。去年此日刚临吴，劳劳来往何为夫。
翠云岩
作者：弘历
朝代：清
体裁：七言绝句

几层叠嶂荟氛氲，一翠连天望若云。圣藻千秋同糺缦，曰予何有解尊闻。
翠云岩
作者：弘历
朝代：清
体裁：五言律诗

出岫去还浮，斯云岩镇留。浓青思旧色，叠翠亦新流。漫拟立冬到，行将活画收。骊珠光两颗，恒此照千秋。
翠云岩
作者：弘历
朝代：清
体裁：七言绝句

到来解阜拂薰风，岩翠云峣一望通。转眼高奔初不觉，试看林叶几星红。
翠云岩
作者：弘历
朝代：清
体裁：七言绝句

叶姿枝态锁层峰，织翠流青色正浓。习习天风拂岩落，人间烦暑觅何从。
翠云岩
作者：弘历
朝代：清
体裁：七言绝句

后轩咫尺倚云岩，书勒檐楹周遍咸。昨岁已称应绝笔，难忘结习重喃喃。
翠云岩
作者：弘历
朝代：清
体裁：七言绝句

峭壁峥嵘早得阴，前庭树影复萧森。坐来已是秋光满，更落天风万籁吟。
翠云岩
作者：弘历
朝代：清
体裁：七言绝句

昨夜密雨今朝霁，秋云敛尽无留形。只有翠岩越蓊蔚，配藜叆叇标浓青。
翠云岩
作者：弘历
朝代：清
体裁：五言律诗

秀岩耸千仞，一色翠菁葱。可望那可陟，作云还作风。不期身自爽，最与意相融。更有谁堪匹，惟应付碧空。
翠云岩
作者：弘历
朝代：清
体裁：七言绝句

绝壁崔巍实壮哉，清秋又此索吟来。若无云气为浮荡，安识刚柔万变赅。
翠云岩
作者：弘历
朝代：清
体裁：七言绝句

缬绿霏青看已久，新红渲染讶谁加。背西斜日辉平野，翻壁忽成一片霞。
翠云岩
作者：弘历
朝代：清
体裁：七言绝句

英英今日吐来稀，借问云閒是也非。莫谓羃岩滃蔚少，丹青片片剪天衣。
翠云岩
作者：弘历
朝代：清
体裁：七言绝句

重重翠锁髻螺纹，不断清香扑鼻闻。风拂露华纷坠雨，是容容者岂非云。
翠云岩·其一
作者：弘历
朝代：清
体裁：七言绝句

□□菁葱总不分，是岩气抑是云雰。嗣宗迷目艰青白，一翠连天迥莫群。
翠云岩·其一
作者：弘历
朝代：清
体裁：七言绝句

不须举白赋容容，过雨欣看翠越浓。众木丛中松百尺，昌黎曾是说从龙。
翠云岩·其一
作者：弘历
朝代：清
体裁：七言绝句

今年口外雨沾迟，昨近方欣霶霈施。敞屋三间来憩坐，绿围青逻又斯时。
翠云岩·其一
作者：弘历
朝代：清
体裁：七言绝句

偨池岩者岩为隐，滃渤云乎云实非。五日快晴畏方释，连朝继朗愿无违。
翠云岩·其一
作者：弘历
朝代：清
体裁：七言绝句

刻削崇岩濯翠螺，翻风叶坠露珠多。欲知阅世为久近，题壁宸章隐薜萝。
翠云岩·其一
作者：弘历
朝代：清
体裁：七言绝句

又此匡床仰翠云，屹嵚过雨尚氤氲。设无十日前霖者，独善于斯何足云。
翠云岩·其一
作者：弘历
朝代：清
体裁：七言绝句

叶缛枝撑不计层，翘瞻浑似绿云兴。忽逢苍鹿其间卧，借问可殊面壁僧。
翠云岩·其一
作者：弘历
朝代：清
体裁：七言绝句

壁立峣峰几百寻，偨池灌木布浓阴。阴为云致人胥晓，益以翠斯致更深。
翠云岩·其一
作者：弘历
朝代：清
体裁：七言绝句

层岩有树树如云，生翠谁为点染纷。石自不知林自若，安名立字任云云。
翠云岩·其一
作者：弘历
朝代：清
体裁：七言绝句

岩虽假象实堪称，刻峭偨池叠几层。翠自固佳无碍揽，云微觉厌漫频兴。
翠云岩·其一
作者：弘历
朝代：清
体裁：七言绝句

峭壁�□不可登，枝攒叶簇翠层层。试询留白为云者，设色如斯孰更能。
翠云岩·其一
作者：弘历
朝代：清
体裁：七言绝句

戢孴为容敫靃光，吟难向像绘艰方。静观似有胜斯者，试看山田禾黍香。
翠云岩·其一
作者：弘历
朝代：清
体裁：七言绝句

澄观斋后翠云岩，每到山庄题句咸。多以少增檐勒满，雄因健积境超凡。
翠云岩·其一
作者：弘历
朝代：清
体裁：七言绝句

真云作雨堕滂沱，雨后岩云幻翠罗。乃识真为幻之主，舍真求幻是为讹。
翠云岩·其一
作者：弘历
朝代：清
体裁：七言绝句

石壁嵚嵜林癹骪，色之以翠象之云。何如飞去为霖雨，大霈山田利夏耘。
翠云岩·其一
作者：弘历
朝代：清
体裁：七言绝句

石壁�□閜砢扶，诗难著语画难图。翠其色也真还幻，云彼形乎有若无。
翠云岩·其一
作者：弘历
朝代：清
体裁：七言绝句

石态树姿无不奇，夏过秋到得诗迟。个中意倩何人解，七字恐难毕肖之。
翠云岩·其一
作者：弘历
朝代：清
体裁：七言绝句

荟荟容容护巘崚，百年近以翠云称。对岩一晌欲致语，作雨为佳莫漫兴。
翠云岩·其一
作者：弘历
朝代：清
体裁：七言绝句

虚榭三间面竖峰，交枝荟蔚叶丰茸。虽然已是云閒候，却看氤氲翠尚浓。
翠云岩·其一
作者：弘历
朝代：清
体裁：七言绝句

虽觉菁葱翠尚鲜，层云意渐向红偏。昨年已是孤题句，未可今秋更置然。
翠云岩·其一
作者：弘历
朝代：清
体裁：七言绝句

谓翠原非云所知，而云忽有翠称奇。却于林叶无交涉，称谓形容定始谁。
翠云岩·其二
作者：弘历
朝代：清
体裁：七言绝句

一年来必一题诗，似此仍馀九岁期。归政便当罢吟笔，谓岩斯愿可能斯。
翠云岩·其二
作者：弘历
朝代：清
体裁：七言绝句

一度来题一度镌，那于字句较媸妍。壁檐间数后吟处，空白留惟待六年。
翠云岩·其二
作者：弘历
朝代：清
体裁：七言绝句

八伯何曾见此云，不为糺缦祇氤氲。太冲今日难成句，峭茜菁葱两莫分。
翠云岩·其二
作者：弘历
朝代：清
体裁：七言绝句

千寻石壁耸嵚㟢，拖地眉毛能尔为。若向是间知悟处，翠云还笑宋云痴。
翠云岩·其二
作者：弘历
朝代：清
体裁：七言绝句

去岁望霖翠觉迟，今年雨足翠全披。渠宁对景生欣慰，多稼如云普赖斯。
翠云岩·其二
作者：弘历
朝代：清
体裁：七言绝句

四大家难著笔成，云兴无碍碧天晴。全身里许翠岩现，那更眉毛示永明。
翠云岩·其二
作者：弘历
朝代：清
体裁：七言绝句

壬才喜此副名者，丑却望斯莫实之。今昨意中浑弗定，岩惟卓立笑予痴。
翠云岩·其二
作者：弘历
朝代：清
体裁：七言绝句

太古以来原有此，所遇一时信佳矣。而此不容拟议间，笑我历年吟未已。
翠云岩·其二
作者：弘历
朝代：清
体裁：七言绝句

实以为虚有若无，何曾定相许人摹。个中如有君称者，傅号应从楚左徒。
翠云岩·其二
作者：弘历
朝代：清
体裁：七言绝句

岩树若云则云耳，云而生翠翠呼之。安名立字何穷极，拟欲忘言付静思。
翠云岩·其二
作者：弘历
朝代：清
体裁：七言绝句

敞榭无窗虚受峰，不云亦自翠容容。偶游适可结清想，那拟佺期蓦地逢。
翠云岩·其二
作者：弘历
朝代：清
体裁：七言绝句

林之始岂有云称，曰翠更邻蛇足增。却是崇岩不分别，饶他茈虒护崚嶒。
翠云岩·其二
作者：弘历
朝代：清
体裁：七言绝句

林岑风拂互低昂，日日轻云作护霜。此意分明具神解，画工应惜绿琳琅。
翠云岩·其二
作者：弘历
朝代：清
体裁：七言绝句

栋间历岁泐诗遍，留空恰仍馀四年。敬俟天恩符所望，诚为万事一身全。
翠云岩·其二
作者：弘历
朝代：清
体裁：七言绝句

白云为主翠云宾，白自翠流翻似邻。试问居停属谁是，层岩无语祗嶙峋。
翠云岩·其二
作者：弘历
朝代：清
体裁：七言绝句

翠为云主速云宾，云自恒名翠偶伦。又似翠宾云作主，世间名象底诚真。
翠云岩·其二
作者：弘历
朝代：清
体裁：七言绝句

翠真言色云幻态，真幻相依也觉宜。却彼丛林及迥壁，千年如是付无知。
翠云岩·其二
作者：弘历
朝代：清
体裁：七言绝句

耸翠年年不可孤，匡床七字复吟吾。檐间留空乙卯耳，继以丙辰瞥眼乎。
翠云岩·其二
作者：弘历
朝代：清
体裁：七言绝句

色不可图权曰翠，形难为状假名云。天风翻下千寻壁，中有八音六律闻。
翠云岩·其二
作者：弘历
朝代：清
体裁：七言绝句

色曰翠和形曰云，寓名岩树两平分。幼龄阅到八旬岁，岩树由来付不闻。
翠云岩·其二
作者：弘历
朝代：清
体裁：七言绝句

见说奇峰多夏云，应输翠色此平分。更饶不致为霖雨，那系人间戚与欣。
翠云岩二首·其一
作者：弘历
朝代：清
体裁：七言绝句

满壁绿琼铺斐萋，祗能骋望不能跻。迩来率懒吟云字，今日聊因一翠题。
翠云岩二首·其一
作者：弘历
朝代：清
体裁：七言绝句

雨过绿油泼似新，容容高下护嶙峋。也知翠是云假藉，久假恶知非有真。
翠云岩二首·其二
作者：弘历
朝代：清
体裁：七言绝句

今年晴雨信惟时，对壁看云弗系思。设使时行向南界，作霖通漕也相宜。
翠云岩二首·其二
作者：弘历
朝代：清
体裁：七言绝句

苍岩日照闪光晶，飒飒泠泠忽有声。拈笔不须著文赋，欧阳先我尽其情。
翠云岩叠去岁韵二首·其一
作者：弘历
朝代：清
体裁：七言绝句

去年季夏兹仲夏，一例喜晴景讵非。却更添弥月之惧，实然名乃不妨违。
翠云岩叠去岁韵二首·其二
作者：弘历
朝代：清
体裁：七言绝句

题句廊檐一剩孤，待今补满副符吾。年周乙卯乙卯至，竟得明年罢咏乎。
翠云岩口号
作者：弘历
朝代：清
体裁：七言绝句

曰已云閒亦有云，绿萦青逻尚缜纷。数声山鸟非丝竹，疑是八琅空际闻。
翠云砚歌
作者：弘历
朝代：清

松花江水西北来，摇波鼓浪殷其雷。波收浪卷滩石出，高低列翠如云堆。蜀相八阵此其种，江间水流石不动。日月临照皛光华，波涛濯洗如璧珙。长刀槎丫绳脩蛇，刀割绳缚出滩沙。他山之石为之碬。毡包车载数千里，远自关东来至此。横理庚庚绿玉篸，长方片片清秋水。爰命玉人施好手，质坚不受相攻剖。磨砻几许砚乃成，贮以檀匣陈左右。龙尾凤咮且姑置，铜雀旧瓦今何有。自憙得此迥出群，锡以嘉名傅不朽。
翠云砚歌
作者：弘历
朝代：清
体裁：古风

松花江水西北来，摇波鼓浪殷其雷。波收浪卷滩石出，高低列翠如云堆。蜀相八阵此其种，江间水流石不动。日月临照皛光华，波涛濯洗如璧珙。长刀槎桠绳脩蛇，刀割绳缚出滩沙。他山之石为之碬。毡包车载数千里，远自关东来至此。横理庚庚绿玉篸，长方片片清秋水。爰命玉人施好手，质坚不受相攻剖。磨砻几许砚乃成，贮以檀匣陈左右。龙尾凤咮且姑置，铜雀旧瓦今何有。自憙得此迥出群，锡以嘉名傅不朽。
翠交轩八韵
作者：弘历
朝代：清
体裁：五言排律

假山植真树，岁久翠阴交。甘露常承叶，祥云每压梢。瑞图休鼓舞，理趣喜含包。不有四时运，谁明六位爻。隙中无碍远，密处自相捎。未许蛛悬网，惟应鹘缮巢。张如碧油伞，伴合绿琼包。最爱微风拂，琳枝飒沓敲。
翠交轩石生柏子叠辛巳旧作韵
作者：弘历
朝代：清
体裁：五言排律

寒燠四时运，阴阳二气交。窍心育根柢，块面长枝梢。茂已柏花吐，粗将石孔包。蕃鲜震标象，磊砢艮陈爻。霭霭祥云护，瀼瀼瑞露捎。玉蟾应驻窟，凡鸟敢移巢。茵俯青苔纽，竿依绿笋包。载观求应处，堪以畅吟敲。
翠凉室
作者：弘历
朝代：清
体裁：古风

翠微筑精舍，九夏如深秋。溽暑户外避，爽籁林端浮。芸编雅宜展，筠扇权可收。似此最佳处，数载才一游。壁间有题句，迅验光阴流。
翠匝亭
作者：弘历
朝代：清
体裁：七言绝句

一亭纳翠镇氤氲，叠巘连林蔚绿云。须识今来名易副，可忘前此正需殷。
翠匝亭
作者：弘历
朝代：清
体裁：七言绝句

不碍檐端嘉荫披，迥奇深秀揽无遗。东坡择胜犹劳矣，何似林亭绿作帷。
翠匝亭
作者：弘历
朝代：清
体裁：七言绝句

今年遇闰发生迟，敷翠弹青尚靳枝。莫谓虚亭副名未，叶凋周反看前斯。
翠匝亭
作者：弘历
朝代：清
体裁：七言绝句

千林新叶布阴全，滴露含曦色色鲜。两载未看斯面目，小亭翠匝故如然。
翠匝亭
作者：弘历
朝代：清
体裁：七言绝句

宛转肩舆过石城，孤亭数武据嵏平。千林虽未吐新叶，峰黛原看面面迎。
翠匝亭六绝句·其一
作者：弘历
朝代：清
体裁：五言绝句

偨池列林扉，抇淴鸣石激。是宜引思纷，而益令神寂。
翠匝亭六绝句·其三
作者：弘历
朝代：清
体裁：五言绝句

陡壁不可登，吾意与之上。白云阿那边，佺乔期来往。
翠匝亭六绝句·其二
作者：弘历
朝代：清
体裁：五言绝句

笠亭才四柱，万概参于前。小坐衣袂冷，仙风下绿天。
翠匝亭六绝句·其五
作者：弘历
朝代：清
体裁：五言绝句

土断石壁立，磊磊雉堞横。问从谁假借，柳州小石城。
翠匝亭六绝句·其六
作者：弘历
朝代：清
体裁：五言绝句

山庄驻五日，林亭登一度。卜筑亦何为，自问不解故。
翠匝亭六绝句·其四
作者：弘历
朝代：清
体裁：五言绝句

岚霭无定态，松石乃益奇。个当忘言诠，䛁䛁复奚为。
翠峰高处置笙歌玉华岫置法曲一部自香岩室隔谷招之奏小令数阕岩谷凑响非复人间丝竹声如在武夷虹桥间也因赋是题
作者：弘历
朝代：清
体裁：五言排律

隔谷云门奏，依峰凤吹清。左招起止节，曲尽涧岩情。似降仙宫调，浑非尘市声。度松添缥缈，拂水致纵横。地远无嫌急，居高乃益宏。不缘聆始作，安得绎如成。
翠微亭
作者：弘历
朝代：清
体裁：七言绝句

几株枯树一危亭，拳石无多多诡形。记得画图曾见处，迂倪每契此中灵。
翠微堂
作者：弘历
朝代：清
体裁：七言绝句

倚岩树古绿阴森，朴室悠然称道心。开著近西窗远望，西山也见翠微深。
翠微堂
作者：弘历
朝代：清
体裁：七言绝句

翠微本以言山耳，谁谓陆堂亦有之。突兀庭枝未吐叶，循名正合是斯时。
翠微山房有会
作者：弘历
朝代：清
体裁：古风

山翠自万古，道心曰惟微。两似不相涉，试言其庶几。解者称平处，得名所由依。平则近乎道，而山实无私。故每临山房，克巳以为期。
翠扶楼
作者：弘历
朝代：清
体裁：七言绝句

翠蔚偨池閜砢间，红楼高出俯前山。底须游目役神思，静领几馀片刻閒。
翠扶楼
作者：弘历
朝代：清
体裁：古风

草木方萌芽，翠意斯犹远。小楼似孤名，而实无所损。去者纵已过，来者正其宛。现在亦弗住，试看光阴衮。底须循目前，害不观厥本。
翠润轩口号
作者：弘历
朝代：清
体裁：七言绝句

时霏细点未云晴，露缀林枝滟水晶。翠是本来润新得，疏轩今日不孤名。
翠照轩口号
作者：弘历
朝代：清
体裁：七言绝句

翠未铺林谁作照，高轩今日似孤名。却看阶下乔松在，岂不苍然独老成。
翠籁亭
作者：弘历
朝代：清
体裁：古风

一亭松槲间，槲凋松蔚翠。泠泠清籁动，松吟槲无事。槲岂遂弗鸣，枯枝鲜佳致。同一植物耳，贵于自位置。
翠籁亭
作者：弘历
朝代：清
体裁：七言绝句

乔柏丛中一小亭，隔窗籁想翠泠泠。设云般若无声色，何必广长更说经。
翠籁亭
作者：弘历
朝代：清
体裁：古风

仲月始载阳，万木未向荣。连林虽突兀，爱此翠籁亭。太古有真韵，四时不改青。窗画无尽藏，檐吹有馀清。谡谡寥天一，非人间色声。
翠籁亭
作者：弘历
朝代：清
体裁：七言绝句

古干那知春与秋，迩来也觉翠阴稠。云和疑是双成按，声在绿琼深处流。
翠籁亭
作者：弘历
朝代：清
体裁：七言绝句

古柏几株翠羃亭，风翻谡籁响泠泠。爱他雅是仙山曲，祗许凭栏片刻听。
翠籁亭
作者：弘历
朝代：清
体裁：七言绝句

寒涛谡谡绿云巅，嘉荫丛中有翼然。真是色声清净所，寻常视听合都蠲。
翠籁亭
作者：弘历
朝代：清
体裁：七言绝句

小小山亭古树围，郁葱过雨净芳菲。轻翻翠籁全驱暑，坐久何须羽扇挥。
翠籁亭
作者：弘历
朝代：清
体裁：五言律诗

山右亩平处，潇然翠籁亭。几楹弗宇廓，四面有窗棂。围树翠犹待，微风籁未听。虽云寂耳目，却早契声形。
翠籁亭
作者：弘历
朝代：清
体裁：七言绝句

林翠犹然未张时，后凋松柏色无移。小亭偶坐闻清籁，适副其名故若斯。
翠籁亭
作者：弘历
朝代：清
体裁：六言诗

洞庭云门似矣，八音六律小哉。试问仙璈何自，泠泠翠凤吟来。
翠籁亭
作者：弘历
朝代：清
体裁：古风

籁固成于风，翠亦待乎夏。然而必资林，无林二者罢。因悟有为法，一切需假借。斯非喜谈禅，偶尔寓意乍。
翠籁亭
作者：弘历
朝代：清
体裁：七言绝句

籁自为声翠为色，由来两各弗相缘。一时亭里听兼望，合相欣他不二禅。
翠籁亭
作者：弘历
朝代：清
体裁：五言律诗

翠是色中净，籁为声里清。最宜长夏憩，可以涤诸情。黄氏休亭赋，杜家古柏行。传神有别会，不必更加评。
翠籁亭
作者：弘历
朝代：清
体裁：七言绝句

色声极静真声色，小坐浑如对古初。人世禊朝丝与竹，应教谡谡扫无馀。
翠籁亭
作者：弘历
朝代：清
体裁：古风

郁葱彼乔枝，翻若碧波漾。徐听閜砢间，有音泛其上。翠固色之静，籁亦声之畅。声色归真空，是谓一合相。
翠籁亭口号
作者：弘历
朝代：清
体裁：古风

籁匪翠所期，翠匪籁所知。流青飞碧间，落落含金丝。讵云不得平，亦欣所遇时。翠籁真翠籁，仙乐夫何疑。
翠籁亭口号
作者：弘历
朝代：清
体裁：七言绝句

翠属色而籁属声，坐来心意洒然清。问他声色何为者，祗许亭楣略注名。
翠籁亭口号
作者：弘历
朝代：清
体裁：七言绝句

翠树因风细籁披，仙家何处洞箫吹。亦缘得雨斯佳耳，昨设听之正蹙眉。
翠籁亭口号
作者：弘历
朝代：清
体裁：七言绝句

诗难状复画难形，六律音翻百尺青。籁自为声翠为色，龙门合传是斯亭。
翥鹤三首·其一
作者：弘历
朝代：清
体裁：七言绝句

翥鹤翩�掠过轩，不低还复不高鶱。分明自适云山乐，亦自未忘粱稻恩。
翥鹤三首·其三
作者：弘历
朝代：清
体裁：七言绝句

养成羽翼那长往，祇绕山庄鸣戛然。不是东坡游赤壁，揖予宛遇皓衣仙。
翥鹤三首·其二
作者：弘历
朝代：清
体裁：七言绝句

山城飞出又飞来，大异笼中大快哉。一举吾因获两得，何曾少却羽仙陪。
翰林院侍讲刘起振年一百三岁自粤东来浙迎驾诗以赐之
作者：弘历
朝代：清
体裁：五言律诗

台背耸隆肩，来瞻跸路边。成名后梁颢，得寿拟彭篯。人瑞今犹古，经传后继前。越都无虑远，应是地行仙。
翼亭
作者：弘历
朝代：清
体裁：七言绝句

一笠飘飖据峤巅，飞而无翼自高骞。设如絜矩孔融语，我亦心中觉憪然。
翼亭
作者：弘历
朝代：清
体裁：七言绝句

山顶有亭临翼然，取名遂与额楣悬。由来恶旨殊六一，却以乐深拟智仙。
翼亭
作者：弘历
朝代：清
体裁：五言律诗

崄巘入岩扉，缘梯上翠微。假山真结搆，四柱据巅巍。欧曰有翼临，刘云无翼飞。于是有无间，吾将观其几。
翼亭口号
作者：弘历
朝代：清
体裁：七言绝句

假山之上实亭搆，曰翼其名转假之。却笑世间有为法，似兹一字孰逃兹。
翼亭口号
作者：弘历
朝代：清
体裁：七言绝句

翼然亭子冠崚嶒，俯畅烟波亦绝胜。设以欧阳记语拟，翁哉却弗醉为称。
翼朝仍用前韵
作者：弘历
朝代：清
体裁：五言律诗

田谣原熟识，心渴翼朝晴。勿替忧惟我，甚于农者氓。林风轻送爽，荷露泫滋荣。更览滇南报，羁官献以明。
翼翠亭
作者：弘历
朝代：清
体裁：七言绝句

亭云翼翠翠犹待，翠自名亭亭不孤。风月四时无尽藏，菀枯较量若为乎。
翼翠亭
作者：弘历
朝代：清
体裁：古风

园林无真山，假山古即真。是处颇峭茜，老松况作鳞。一笠栖其上，翼然俯嶙峋。翠雨落天花，不藉天女纷。意在山水间，睪缅欧阳文。
翼翠亭
作者：弘历
朝代：清
体裁：七言绝句

小亭翼若藉林扶，春稚油然叶尚无。旋视檐前驹影过，了知罨翠祇须臾。
翼翠亭
作者：弘历
朝代：清
体裁：七言绝句

突兀枯枝少叶攒，寒林画展李成寒。孤亭隐隐如相谓，夏月閒来试一看。
翼翠亭
作者：弘历
朝代：清
体裁：七言绝句

笠亭十笏据嵚嵜，翠羃菁葱上下枝。若论翼然如翥势，飞来青鸟自西池。
翼翠亭
作者：弘历
朝代：清
体裁：七言绝句

若飞檐翼虚而敞，过雨林姿生翠攒。色相设从禽谱觅，不为凰即定为鸾。
翼翠亭口号
作者：弘历
朝代：清
体裁：七言绝句

千林突兀未含青，那得蓊蒙翠翼亭。却看如斯突兀者，翠中来也不曾停。
老少年·其一
作者：弘历
朝代：清
体裁：七言绝句

是叶皆花锦十样，阶前石畔擅风流。丛间接取瀼瀼露，饮砚摛毫字字秋。
老少年·其三
作者：弘历
朝代：清
体裁：七言绝句

秋思迎人韵飒风，煇煇不待雁来红。淮南门者如嫌老，色似桃花是八公。
老少年·其二
作者：弘历
朝代：清
体裁：七言绝句

竹扶秋色过墙来，朔气严霜且谩摧。指示老人浑似此，逢场何处不颜开。
老杏
作者：弘历
朝代：清
体裁：七言律诗

去年我已负花期，今岁花期遇闰迟。未许胭脂匀嫩蕊，还教冰雪压枯枝。睹兹寂寞诚无赖，撷彼芳华知几时。最是前春吟赏地，重经搦管有馀思。
老杏
作者：弘历
朝代：清
体裁：古风

老杏芳菲歇，秃立虚堂襟。有怀不能语，因风时作吟。百昌答青韶，竞此荏苒阴。亦开四五花，讵期觞管寻。佳人立树旁，不忍摘而簪。脉脉惟自领，孰识其中心。
老树
作者：弘历
朝代：清
体裁：七言绝句

老树交枝成一干，是惟同本异非然。无知植类犹如此，可注葩经棠棣篇。
老盐仓一带鱼麟石塘成命脩海神庙谢贶并成是什志慰用壬午观海塘志事诗韵
作者：弘历
朝代：清
体裁：古风

壬午观海塘，无非求民宁。并携督抚臣，畴咨阅情形。忆自庚辰年，沙势已渐更。然尚去塘远，未致大工兴。壬午至庚子，北坍水铺平。略无涨沙意，日夕萦念恒。长此其奚穷，民生关匪轻。戴家桥迤东，犹有鱼鳞屏。迤西惟柴塘，安足护桑耕。庚子我重来，崇祠吁佑灵。凭舆历历观，既观虑且行。其间老盐仓，下桩我所经。活沙旋吐桩，蒿目乏计生。申命筑鱼麟，切念桩难擎。然事在人为，未可谢不能。月月具图报，心悬如目凭。大小吏胥勤，民夫尽力争。老盐仓一带，石塘竟筑并。外仍护柴塘，内无害溪坑。却闻夯桩时，老翁言信应。竹扦试沙窝，成效免变惊。因下梅花桩，坚�无欹倾。鱼鳞屹如峙，潮汐通江瀛。功成翁不见，讵非神所营。赞天福万民，竟得钜工成。临塘新祠宇，榱栋焕支撑。肃拜致虔谢，五言得行程。迤西更易为，仍欲殚吾诚。
老边
作者：弘历
朝代：清
体裁：五言律诗

老边今近边，风土故乡然。缔造思当日，承平逮此年。旗民验蕃庶，官吏察愚贤。万里伊犁扩，罔非祖武宣。
老边
作者：弘历
朝代：清
体裁：五言律诗

迤逦老边近，风情入故乡。战征纵图进，根本亦须防。帝业非容易，王民愿阜康。贡鲜来野鹿，悲咽祇先尝。
老黄河
作者：弘历
朝代：清
体裁：七言绝句

不藉浮梁策骑过，土人说是老黄河。居今故道图还复，封建井田差几多。
老黄河
作者：弘历
朝代：清
体裁：古风

导河积石至龙门，华阴底柱逮孟津。播为九河入于海，神禹旧迹堪指论。后世因循渐南徙，谁能障使归其原。又闻刷黄利深导，义取其合毋取分。一河犹时虞淤壅，析而为九流难奔。居今志古不尽同，卓哉史迁垂名言。
耆民赵可立一百二岁矣扶儿迎谒道左尚能道前朝事
作者：弘历
朝代：清
体裁：七言绝句

庞眉皓发扶鸠杖，道左携儿望翠华。为说平生无外慕，村居勤朴课桑麻。
耕云堂
作者：弘历
朝代：清
体裁：五言律诗

书堂枕碧川，川水灌鳞田。目廑耕耘苦，心祈稼穑虔。益筹旸与雨，那共胝和胼。莫更屏风画，前呈七月篇。
耕云堂
作者：弘历
朝代：清
体裁：五言律诗

假山巅筑室，墙外见溪田。时雨既常遇，耕云实有缘。飏风隮荟蔚，映日霭芉眠。略慰勤农意，未秋敢曰然。
耕云堂
作者：弘历
朝代：清
体裁：七言绝句

几架书堂俯水田，雨旸幸协稻芊芊。三庚屈指西成远，未敢先时庆有年。
耕云堂
作者：弘历
朝代：清
体裁：古风

山堂临园墙，墙外田近阅。弄田园中多，莫如此亲切。园中属官物，墙外私垦别。当官与治私，尽力殊勤拙。何事不穷理，亦弗苛察屑。耕云见始春，因之生慰悦。
耕云堂
作者：弘历
朝代：清
体裁：古风

山堂倚苑墙，墙外溪畴广。冻酥水满町，宛若江乡况。浸秧时尚早，耕云祗想像。却见鳞塍上，伛偻有用耩。自是种麦人，力田致堪奖。因之益望雪，临风意惝恍。
耕云堂
作者：弘历
朝代：清
体裁：七言绝句

山堂冠岭出墙头，雨笠云锄一望收。四海三登同此愿，自知此愿实难酬。
耕云堂
作者：弘历
朝代：清
体裁：古风

山堂近北墙，俯视见墙外。墙外复何有，水田横一带。绿云蔚芃芃，怒长雨既霈。耕耘忙农夫，胼胝力诚惫。所以廑祈年，斯实苦之最。
耕织图
作者：弘历
朝代：清
体裁：七言绝句

新秧插遍缫新丝，课织观耕候未迟。为忆南邦灾歉后，恻然三复聂家诗。
耕织图·其一
作者：弘历
朝代：清
体裁：七言绝句

稻将吐穗茧缫丝，耕织来看类过时。却是望霖盼晴里，愁多暇少故因迟。
耕织图·其二
作者：弘历
朝代：清
体裁：七言绝句

图非柳绿与花红，耕织勤劳体验中。石版嵌廊摹程�，重民本务古今同。
耕织图二首·其一
作者：弘历
朝代：清
体裁：七言绝句

稻田蚕屋带河滨，正值课耕问织辰。漫拟汉家沿故事，一般深意在勤民。
耕织图二首·其二
作者：弘历
朝代：清
体裁：七言绝句

稻苗欲雨蚕宜霁，万事从来艰两全。造化且艰副民欲，临民者合惧瞠然。
耕织图口占
作者：弘历
朝代：清
体裁：七言绝句

玉带桥西耕织图，织云耕雨学东吴。水天气象略如彼，衣食根源每廑吾。
耕织图口号
作者：弘历
朝代：清
体裁：七言绝句

稻已分秧蚕吐丝，耕忙亦复织忙时。汉家欲笑昆明上，牛女徒成点景为。